ועדת החינוך והתרבות, כנסת 15, פרוטוקול מספר 480, 2002-06-12 08:00

זבולון אורלב: בוקר טוב לכולם, אני מתכבד לפתוח את ישיבת הוועדה.

זבולון אורלב: התכנסנו כאן כדי לדון בשביתת המורים של ארגון המורים העל-יסודים, שהיא נמשכת, וחשבנו שראוי שוועדת החינוך והתרבות, גם מבלי שיש הצעות דחופות לסדר היום, שתתכנס מיד ותדון בסוגייה הזאת.

זבולון אורלב: כולם יודעים את העובדות, שמאז אמצע שבוע שעבר הארגון מקיים השבתות - אחרי שהשבית יום אחד את כל המערכת, כל יום במחוז אחר.

זבולון אורלב: אני באופן אישי לא הסתרתי את דעתי, שאף שאני חושב שכל הרקע וכל הנימוקים הם בהחלט מוצדקים, אני באופן עקבי נגד השבתות תלמידים, מלבד נושאים שקשורים בשאלות של חיים, כמו אבטחת מוסדות חינוך, או כמו בטיחות.

זבולון אורלב: אנחנו מאד מאד עקביים ומנסים להשפיע תמיד על המערכות להימנע מן ההשבתות האלה, שלדעתנו הן פוגעות בתלמידים, ואנחנו תמיד מוכנים להושיט יד, כתף אל כתף, להיות שותפים במאבקים כדי לקדם את מעמד המורים, כדי לחזק את מערכת החינוך.

זבולון אורלב: אנחנו הקצבנו לדיון הזה עד שעה 09:30, ודחינו בחצי שעה ישיבה אחרת, כדי לקיים את השעה הזאת.

זבולון אורלב: אני מציע שסדר הדיון יהיה כזה שתפתח שרת החינוך, לאחר מכן יושב ראש הארגון, ואז נפתח את הדיון למשתתפים.

לימור לבנת: אני אהיה מאד קצרה.

לימור לבנת: אדוני היושב ראש, חבריי, אני מקווה שבמהלך הבוקר עוד יגיעו לכאן גם חברי הכנסת, שבוודאי מוטרדים מהמתרחש.

לימור לבנת: ובכן אדוני היושב ראש, ההשבתה של מערכת החינוך בבת אחת או לשיעורין במהלך השבוע האחרון, היא השבתה של ארגון המורים העל-יסודיים, השבתה שהארגון החליט לבצע אותה, בניגוד לעמדות השונים ובניגוד להסתדרות המורים שהחליטה שלא להשבית את המערכת ובחרה לדבר ולשבת ולבדוק כיצד ניתן למזער את הנזקים של הקיצוץ, ובניגוד לכל יתר הגורמים שסבורים שהשבתה איננה פתרון והיא בעצם רק מזיקה לתלמידים - לדעתי גם למורים - אבל היא מזיקה ודאי לתלמידים.

רן ארז: זה נכון, לא ביקשנו רשות לא מהסתדרות המורים ולא ממשרד החינוך לשבות.

זבולון אורלב: מר רן ארז, יש לי בקשה.

זבולון אורלב: אפשר לעשות את הדיון בשני אופנים.

רן ארז: במקום לדבר בצורה עניינית - אנחנו לא צריכים לקבל אישור לא של מר דוד עמר ולא של שרת החינוך ולא של הסתדרות המורים על מנת להיאבק.

זבולון אורלב: רבותיי, אפשר לנהל את הדיון בצעקות, אפשר לנהל את הדיון בצורה אחרת.

זבולון אורלב: אני מציע שננהל את זה בדרך המקובלת כאן בוועדה, שאנחנו נשמע איש את דברי רעהו, וגם אם יש מחלוקת, כל אחד יאזין בסבלנות לדברי רעהו, ואני מרגע זה אגן על רשות הדיבור ולא אאפשר להפריע.

זבולון אורלב: תודה רבה.

זבולון אורלב: בבקשה, שרת החינוך - והזכות הזאת תעמוד לכל דובר.

לימור לבנת: תודה לך.

לימור לבנת: ובכן, כפי שאמרתי, ההחלטה הזאת על השבתת המערכת ועל פגיעה בתלמידים - ואני מיד עוד אחזור לנקודה הזאת - היא החלטה של ארגון המורים העל-יסודיים, ועומדת בניגוד לכל יתר הגורמים בתוך מערכת החינוך, בתוך המעשה החינוכי, אשר סברו שלא כך צריך לנהוג.

לימור לבנת: לפני חודשים אחדים, בסוף 2001, פעם שניה בתחילת 2002, באזור חודש פברואר, הממשלה והכנסת החליטו על קיצוצים בכלל התקציב הממשלתי, ובכלל זה גם בתקציב משרד החינוך.

לימור לבנת: הקיצוצים האלה היו קיצוצים קשים, אני נאבקתי, אני מודה לכל מי שסייעו לי במאבק הזה - לא כולם דרך אגב, אבל היו מי שסייעו, ובהם יושב ראש ועדת החינוך של הכנסת, מר זבולון אורלב - אבל לא רק הוא - השלטון המקומי, והיו עוד גורמים רבים נוספים שסייעו להיאבק נגד הקיצוצים הללו.

לימור לבנת: אבל הקיצוצים הללו הם עובדה ומאז לא התחדש שום דבר, לא קרה שום דבר נוסף.

לימור לבנת: קיצוץ נוסף שהיה אמור להתבצע לא חל על מערכת החינוך - אנחנו מצאנו לו פתרונות על פי הנחיית ראש הממשלה, ולכן כל מה שקרה מאז פברואר, כולל הנחיות שיצאו על ידי משרד החינוך בחודש אפריל כבר, לא חל שום שינוי במהלך החודש האחרון.

לימור לבנת: אני לא אוהבת את הקיצוצים האלה, דעתי בעניין הזה ידועה, אני נאבקתי עד כדי כך שאני אפילו נמנעתי מלהצביע בעד התקציב, כזכור לך, יחד עם מר זבולון אורלב, לפני כ3- שבועות, בהצבעה שהייתה בכנסת, ואפילו קיבלתי בגין זה מכתב נזיפה מראש הממשלה.

לימור לבנת: אבל צריך גם לדעת - התוצאה של הקיצוצים הללו, היא תוצאה שאיתה כולנו צריכים להתמודד כמערכת, ואנחנו נתמודד טוב יחד, נתמודד פחות טוב לחוד.

לימור לבנת: צריך לקחת בחשבון - מתוך הקיצוץ שהושת על מערכת החינוך בסכום של - ואני מציעה לא להפריח כאן מספרים, שמעתי כל מיני מספרים שארגון המורים מפריח - בסכום של פחות מחצי מיליארד שקל.

לימור לבנת: מתוך כל הקיצוצים הללו, חלק קטן בלבד, רק מעט מתוך הסכום הזה, נוגע בקיצוץ שעות הוראה.

לימור לבנת: כל היתר הושת על פעולות.

לימור לבנת: הסכום הזה, או החלק הזה שהושת על קיצוץ בשעות הוראה, אנחנו משתדלים מאד שיפגע כמה שפחות, אנחנו משתדלים מאד שיפגע בכמה שפחות מורים, וכמובן יגרום לכמה שפחות פיטורי מורים ויפגע כמה שפחות בתלמידים.

לימור לבנת: אבל חלק מהפיטורים שמתבצעים ושמתפרסמים חדשות לבקרים, וחלק מהמספרים שפורחים באוויר, או מפריחים באוויר, לא נוגעים לעניין.

לימור לבנת: אני רוצה לתת דוגמה, אדוני היושב ראש - רשת אורט - ויש לי כאן מסמך של הרשת עצמה - ברשת אורט פוטרו על פי מסמך של הרשת מלפני ימים אחדים, 134 מורים.

לימור לבנת: עוד 521 מורים, משרתם צומצמה.

לימור לבנת: מספר השעות שצומצמו עקב צמצום משרות או פיטורי מורים קבועים, לפני קבלת חוזר משרד החינוך, היינו על ידי הרשת כפי שכתוב פה, הוא 3,780 שעות.

לימור לבנת: צמצום נוסף של שעות על פי חוזר משרד החינוך - 2,180 שעות.

לימור לבנת: היינו, שליש מהשעות שצמצמה רשת אורט, וכנראה שליש מפיטורי המורים, וכנראה שליש מצמצום משרות המורים, נובע מהקיצוצים שהושתו על ידי משרד החינוך, ושני שליש בערך הם צמצומים וקיצוצים שנעשו על ידי הרשת עצמה ולא על ידי משרד החינוך.

לימור לבנת: זה דרך אגב חוזר על עצמו גם בבתי ספר אחרים, יש פה עוד דוגמאות לגבי בעלויות שמחליטות לצמצם.

לימור לבנת: אבל גם לא זה מה שאני רוצה כאן לומר, ולכן כיוון שאני רוצה לקצר, המנכ"לית אולי אחר כך תרחיב - אני מקווה שכולם מבינים היטב מה אני אומרת כאן - יש בהחלט צמצום בגלל הפחתות בתקציב המדינה, בגלל צמצום בתקציבי הרשויות,

זבולון אורלב: האם יש נתון על כמה שעות אנחנו מדברים, על הצמצום בחינוך העל-יסודי?

לימור לבנת: ודאי שיש נתון, אחר כך המנכ"לית, אם תרצו, תענה על כל השאלות באופן מפורט ומדויק.

לימור לבנת: אני רק רוצה שיהיה ברור כשמש - כאשר באים ומדברים על פיטורי אלפי מורים, ואחרי זה מסבירים שמדובר בקיצוץ של עשרות אלפי שעות הוראה, במספרים שאין להם שחר, ואחר זה משתלחים באופן אישי בשרת החינוך - כל הדברים האלה, מי שצריך לתת הסבר לגביהם הוא כמובן ארגון המורים.

לימור לבנת: ההשבתה הזאת, השבתה שארגון המורים כופה עכשיו על המערכת, היא בפני עצמה חמורה ביותר בעיני - אני אומרת את זה באופן הברור ביותר - כל השבתה של תלמידים, כפי שאתה אמרת קודם, ואני מקבלת את זה, חוץ מאשר סיבות של ביטחון ובטיחות, כל השבתת תלמידים מלימודיהם היא חציית קו אדום - אין להשבית תלמידים מלימודיהם, נקודה.

לימור לבנת: על כל דבר אפשר לדבר, פה סביב השולחן, סביב שולחנות אחרים, כל דבר ניתן לנסות ולפתור.

לימור לבנת: יש גם כלים אחרים למחאה, יש כלים רבים למחאה.

לימור לבנת: למה צריך להביא את המורים להפגין - הם רוצים להפגין, וזו זכותם, זו זכות בדמוקרטיה - בשעות הבוקר, במקום שילמדו תלמידים?

לימור לבנת: ישבתו, יפגינו, יעשו דברים אחרים, לא על חשבון התלמידים.

לימור לבנת: אבל יש דבר עוד יותר חמור - השבתת תלמידים בתקופת בחינות בגרות - אני רוצה לספר כאן לוועדה, בשבת האחרונה - אני לא שומרת שבת בדרך כלל - דווקא בשבת האחרונה הייתי עם משפחתי אצל אחי, שהוא שומר שבת, ואנחנו בילינו את כל השבת בשמירת השבת, אבל אחר הצהרים בכל זאת הפריעו לי למרות הכל, מפני שארגון המורים העל-יסודיים הוציא הודעה שביום ראשון הוא משבית את מחוז תל אביב, וההודעה שיצאה בגלי צה"ל יצאה ב3-4, אינני זוכרת במדויק, הייתה שגם בחינות הבגרות לא יתקיימו.

לימור לבנת: כמובן התקשרו אלי, אני התקשרתי, ואנחנו מיד הודענו שבחינות הבגרות יתקיימו כסדרן - בכלל הן מתקיימות על ידי גורמים חיצוניים, ואז דוברת ארגון המורים נבהלה קצת ומיד היא הודיעה שבחינות הבגרות כן יתקיימו - זה לקח קצת זמן עד הודיעו וכן הלאה.

לימור לבנת: בחינות הבגרות הרי מתקיימות, אבל מה לא מתקיים כתוצאה מההשבתות?

לימור לבנת: אני אומר כאן - לא מתקיימות בחינות מתכונת במועדים שנקבעו, כמו ביום ראשון האחרון במחוז תל אביב, כשלא התקיימו בחינות מתכונת.

לימור לבנת: כלומר, תלמיד שהתכונן, שהתרגש, שהיה לחוץ - לא מספיק מה שעובר עכשיו על כל התלמידים ועל הילדים, אז עכשיו מודיעים לו, במוצאי שבת - הוא צמוד לרדיו: יש שביתה או אין שביתה?

לימור לבנת: יש בחינת מתכונת או אין בחינת מתכונת?

לימור לבנת: במחוז הזה או במחוז ההוא?

לימור לבנת: רגע, המורה שלי חבר בארגון המורים, או בהסתדרות המורים?

לימור לבנת: שהרי הסתדרות המורים לא שובתת.

לימור לבנת: אולי הוא בחטיבת ביניים, אז אין בחינות מתכונת, נכון, אבל הוא צריך ללכת לבית ספר או לא?

לימור לבנת: ובחטיבה העליונה יש בחינות מתכונת.

לימור לבנת: אז לא תהיה בחינת מתכונת ביום ראשון, נכון?

לימור לבנת: אפשר להגיד: אז מה?

לימור לבנת: אז היא תהיה ביום שני או שלישי, זה הרי בחינה פנימית של בית הספר.

לימור לבנת: אז אנחנו צריכים עכשיו להלחיץ את הילדים?

לימור לבנת: זה מה שהמערכת עושה.

לימור לבנת: רק מי שלא חש את התחושות של ילד, ילדים כמו שאני מגדלת בבית וכולנו מגדלים בבית, אלא נהפך לאטום לחלוטין למה שקורה לילדים, מסוגל לפגוע בשיעורי תגבור לבגרויות בחטיבה העליונה, מסוגל לפגוע בבחינות מתכונת, מסוגל לפגוע - אני אומר לך אדוני היושב ראש, ואני אומרת לכל החברים שיושבים פה סביב השולחן - ונמצאים פה כל השותפים לעשייה החינוכית - אף אחד לא שמח על שום קיצוץ.

לימור לבנת: על הכל אפשר לדבר, כל דבר אפשר לנסות ולפתור - הקיצוץ הזה הוא קיצוץ ישן נושן.

לימור לבנת: אבל לפגוע בילדים ובתלמידים, שלא לדבר על תדמית המורים - אני מפנה אתכם למאמר שקראתי בדרכי עכשיו לירושלים, של גברת ענת גוב באחד משני עיתוני הערב: מורים נמאסתם - על ההשבתות, על השביתות, מאמר קשה ביותר.

לימור לבנת: היא לא חברה במפלגתי, אני לא הכתבתי לה את המאמר, אני לא דיברתי איתה, אבל תקראו את המאמר הזה ותחשבו טוב טוב איך נוהגים כאן.

לימור לבנת: ובכן אני חוזרת ואומרת, אדוני היושב ראש - השבתה בכלל של תלמידים מלימודיהם עומדת בניגוד מוחלט להשקפת עולמי ולראייה שלי, ואני יודעת שגם להשקפת עולמך.

לימור לבנת: השבתת תלמידים מלימודיהם ערב הבגרויות, כדי לפגוע בהם, היא מעשה חמור שבעתיים.

לימור לבנת: השבתת תלמידים מלימודיהם ערב בגרויות ובתקופה של מצב ביטחוני כל כך קשה - אתמול נרצחה עוד תלמידה בהרצליה, ילדה בת 15, כאשר כולם במתח כל כך גדול - הרי המתח, כן משביתים, לא משביתים, הרי לא זה מה שיקבע, אבל המתח הזה כל הזמן, שהילדים מצויים בו בשנה האחרונה, לצערנו בחודשים האחרונים במיוחד, היא מעשה חמור שבעתיים.

לימור לבנת: יש כאן פגיעה בילדים.

לימור לבנת: הרקע והנימוקים להשבתה הזאת הם תמוהים, הם מעוררים סימני שאלה, ונכון, אפשר לבוא לכאן עם שקפים - אני לא באתי עם שקפים, באתי רק עם דבר אחד, עם אמירה ברורה: זו השבתה שאין לה מקום, היא חמורה ביותר, ולמרות שהיא נעשתה על פי הכללים של הכרזת סכסוך עבודה וכוליה וכוליה, היא פרועה, אין לה מקום, ואני קוראת לוועדת החינוך ולכנסת לומר את דברה בצורה הברורה ביותר.

זבולון אורלב: תודה רבה.

זבולון אורלב: המנכ"לית, אם אפשר להשלים ואם אפשר גם לקבל נתונים מה היקף הקיצוץ בשעות בחינוך העל-יסודי - חטיבת ביניים, חטיבה עליונה.

4400: אני בכל זאת חייבת לומר גם, בהמשך לדברים המאד ברורים שהשרה חזרה באופן עקבי ודיברה בגנות השביתה כאמצעי להפגין כנגד הקיצוץ - כולנו נגד הקיצוץ, אני חייבת לומר את זה ברמה מאד אישית - אני מאד מחוברת לשטח, הקשר שלי עם תלמידים, עם הורים ומורים ומנהלים הוא בלתי אמצעי לחלוטין.

4400: אין לי לילה ואין לי יום - זה התחיל מאמצע השבת - אני אומרת לך, ואני אמרתי לך את זה - כן שומרת שבת, לא שומרת, כשומרי מסורת - אני אומרת את זה במלוא הכאב.

4400: אני אירחתי את משפחתי - זה דבר שמבחינתי הוא בלתי נסלח - כולם כאחד עזבו את הבית.

4400: בשעה 4:30 פשוט פרשו כולם כי אני נעלמתי מהשולחן, משולחן האוכל, משום שהייתי כל הזמן מחוברת עם שני טלפונים להורים, לתלמידים - אנשים שמכירים אותי באופן אישי - מה קורה מחר?

4400: שהילד יתכונן או שלא יתכונן?

4400: אני אומרת שזה בלתי נסלח בעליל מה שקרה ומה שממשיך לקרות.

4400: אני לא מוכנה להמשיך עם זה, הפגיעה היא פגיעה קשה בטכסי הסיום - שנה שלמה מורים נותנים את נשמתם יחד עם הילדים כדי להביא אותם לקו הגמר.

4400: מסיבות הסיום, השבוע האחרון של הלימודים, שבועיים אחרונים, זה חגיגה שלמה בבתי הספר.

4400: עושים דברים, יוצאים לטיולים, עושים אירועים, עושים טכסי סיום לתלמידים מצטיינים, למי שהיה מעורב אישית בקהילה, למי שהישגיו מצוינים - יש מהלך שלם של חגיגות בסוף השנה - כל זה נפגע.

4400: זה בלתי נסלח.

4400: אני אומרת את זה ברמה האישית, אני כועסת ואני נרגשת.

4400: עכשיו לעניין העובדות - אנחנו, מתוך קיצוץ של כ450- מיליון שקל, הורדנו כ71- מיליון שקל שיכסו את הקיצוץ הזה על חשבון שעות הוראה, שעות ימי הדרכה ושעות ניהול ותפקידים.

4400: שנבין, זה בערך כ15%- גג של סך הקיצוץ, לקחנו את זה מנושא השעות.

4400: גם אם מדברים איתנו על הסטות - אין מאין.

4400: זה המינימום שיכולנו לקחת.

4400: עכשיו, מה עשינו?

4400: חילקנו את זה בצורה הבאה: בחינוך היסודי הורדנו כ14,000- שעות.

4400: 14,000 שעות לקחנו אותם כפי שציינתי - לא משעה מכל תלמיד, אלא משעות הדרכה, משעות סלים מרכזיים, מהעלאת תקן התלמיד בכיתה.

זבולון אורלב: על זה יש לך עוד ריב איתי, אבל הלאה.

4400: בסדר, אבל אני שמה את זה על השולחן.

זבולון אורלב: אני גם אעשה שביתה.

4400: וכדי להשלים את זה ולא לפגוע בילדים, אנחנו לקחנו עוד קיצוץ על חשבון פעולות המשרד, כחלופה לשעות הללו, וכיסינו את השווה ערך ל14,000- שעות, זה 56 מיליון שקל.

4400: כתוצאה מכך, הצפי לפיטורים של כ1,500- מורים ירד ל110-, וזו גם ההזדמנות לומר מדוע באמת הסתדרות המורים הוקירה את המאמץ שהמשרד השקיע, ואמרה: זה נכון, אתם עומדים בפרופורציות של פיטורים של כל שנה ושנה - לא חרגנו מהפרופורציות הללו.

4400: ההשלמה לאותם 71 מיליון שקלים, שזה שליש הזה של השנה, לקחנו מ20,000- שעות בחטיבה עליונה.

4400: 20,000 שעות בחטיבה עליונה, הערך הכספי שלהם הוא 100 מיליון שקלים לשנה, לשנה שלמה.

4400: לקחנו את זה באופן הבא: אנחנו הורדנו את זה מאגף שח"ר, כ4,000- שעות, מהחינוך הטכנולוגי כ5,000- שעות, מהחינוך העיוני כ4,000- שעות, אומנויות כ4,000- שעות וחקלאי כ1,400- שעות.

4400: את השעות האלה פיצלנו, כהמלצתך מזה זמן רב שאנחנו נעשה את זה באופן דיפרנציאלי.

4400: זאת אומרת, לא עשינו את זה בצורה קלה, גורפת - חשבנו דיפרנציאלית איפה עושים, אפילו בנושא של שח"ר - אם יש כיתה באזור מבוסס של מב"ר, היא לא שווה במפתח שלה לכיתה באזור לא מבוסס.

4400: זאת אומרת, באמת פה השקענו לילות בעבודה עניינית, נקודתית, ואני חושבת שעשינו את המיטב בעניין הזה.

4400: ההערכה שלי שאנחנו נגיע בחינוך העל יסודי למשהו כולל של כ300- מורים מפוטרים.

זבולון אורלב: כולל בעלויות?

4400: כולל בעלויות ורשתות.

זבולון אורלב: את מדברת על מורים קבועים, כן?

4400: אני מדברת על מורים קבועים.

4400: כאשר אנחנו יודעים כבר לומר שעשינו עבודה עם הרשתות של עמית, עמל ואורט, ואנחנו הגענו איתם להבנה שכנראה במקסימום - ואני אומרת שגם אם פה הייתי מתעקשת, הייתי מוכיחה שזה פחות - אבל הסכמנו לצאת עם המספר הזה של 185 מורים מפוטרים ברשתות.

4400: ההערכה שלי לגבי היתרה היא כ100-120 מורים מפוטרים יהיו בבעלויות.

4400: השרה נתנה דוגמה אחת של אורט, ואני רוצה להגיד מה קרה בבעלויות.

דוד עמר: לא בהכרח - יכול להיות שראש העיר יחליט שעדיף לו חינוך מאשר משהו אחר.

4400: כן.

4400: כנגד זה אנחנו - וחייבים להזכיר את זה לעצמנו - מקבלים גידול טבעי בחטיבות העליונות של 21 תלמידים, שזה שווה ערך ל42,000- שעות.

4400: אין לנו ספק שהקיצוץ קיים, אבל מנגד הגידול הטבעי יכסה בהרבה מהמקרים את הנזק הנגרם כתוצאה מהקיצוץ.

4400: אני רוצה פה כמעט לסיים ולומר שהניפוח הזה של פיטורי מורים בהמוניהם נובע ממצב עובדתי, שבו בחלק מבתי הספר יש קיטון - יש פחות תלמידים, יש פחות כיתות.

4400: כשבבית ספר אורט סינגלובסקי יורדת כיתה שלמה - ואני אומרת את זה מבדיקה אישית שעשיתי - או בעירוני א', או בכל מקום אחר שבדקתי, אז יורדת כיתה, אין מה לעשות, אז מורים גם צריכים לעזוב את המערכת.

4400: זה לא כתוצאה מקיצוץ.

4400: גם אם לא היה קיצוץ של שקל.

4400: כתוצאה מכך יש ירידה במספר המורים.

4400: מעבר לכך, הבעיות שנוצרו בבעלויות מסוימות, ברשתות מסוימות, גרמו

זבולון אורלב: זה לא הנושא.

זבולון אורלב: הנושא זה כמה מורים מפטרים בגלל קיצוצים במערכת החינוך - זה הנושא.

4400: אז אני רוצה שיעשו הבחנה.

4400: כשארגון המורים מצביע ומפנה אצבע מאשימה ומכוון אותה ספציפית למשרד החינוך, ויותר ספציפית לשרת החינוך, אני רוצה להעמיד דברים על דיוקם ולומר שבאותה הזדמנות חגיגית יש פיטורים ענייניים, שנובעים או מסגירת כיתות, או מקיצוצים שנעשים ברשויות עקב סיבות תקציביות וגרעוניות שלהם, שמעמיסים על הנטל הזה ומנפחים את המספרים.

4400: דבר נוסף שאני רוצה עוד לומר, שכשם שיש בחינוך העל-יסודי גידול טבעי, וזה ימתן קצת את רוע הגזירה, באותה מידה גם ראש הממשלה אישר, בלחץ שרת החינוך, הגדלה של מספר המכסות לפרישה מ900- ל1,200- וגם זה יסייע ביסודי וחטיבות ביניים, בעובדי מדינה, וגם מה שנקרא כפ"מ, כשם שבשנה החולפת עמדנו על 220 מכסות ואפשרו לנו להגדיל את זה ב100-, סביר מאד להניח שיגדילו את זה גם השנה, וגם זה יסייע.

זבולון אורלב: הפרישות בעל-יסודי.

4400: בעל-יסודי, ברשויות ובבעלויות.

זבולון אורלב: אני רוצה להבין, מצד אחד יש קיצוץ של 20,000 שעות, ומצד שני יש תוספת לגידול טבעי של 42,000 שעות

4400: שזה דיפרנציאלי, זה לא בכל בית ספר, זה לא פלאט.

זבולון אורלב: שניהם דיפרנציאליים.

זבולון אורלב: אני רק רוצה לחדד את הדברים.

זבולון אורלב: כלומר, את בעצם אומרת שיש תוספת נטו למערכת של 22,000 שעות בעל יסודי, עקב גידול.

זבולון אורלב: אני מדבר כרגע על נפח שעות שבהם מועסקים מורים.

זבולון אורלב: הקיצוץ יכול להיות בהרצליה והתוספת יכולה להיות במצפה רמון, זה ברור לנו הדברים האלה.

זבולון אורלב: הכיתה יכולה - יש פחות תלמידים בסינגלובסקי, ויכול להיות שיש יותר תלמידים בשוהם - אני מדבר כרגע בהיקף הארצי של מערכת החינוך.

זבולון אורלב: מר רן ארז, הנתונים לכאורה, צריכים לברך עליהם.

רן ארז: אני מצטער על ההתפרצות שהייתה לי בתחילת הישיבה, אדוני היושב ראש, אני מצטער על זה ואפילו מתנצל, אבל פשוט לא יכולתי להתאפק כאשר שמעתי דברים כל כך לא נכונים.

רן ארז: אני אומר את הדברים עכשיו בצורה כפי שאנחנו רואים אותם, וקודם כל על מה אנחנו שובתים.

רן ארז: לפי מה ששמעתי את אדוני, וגם את שרת החינוך, הם לא יודעים על מה אנחנו שובתים.

רן ארז: זה שאתה לא יודע על מה אנחנו שובתים, זה בסדר, כי אתה לא עובד מולנו.

רן ארז: זה ששרת החינוך לא יודעת על מה שובתים, זה רע מאד, כי היא עומדת בראש המערכת והייתה צריכה לדעת מה קורה במערכת, אבל היא לא יודעת.

רן ארז: או שמטעים אותה, או שלא, או שהיא מטעה, או שהיא טועה, אבל היא לא יודעת.

רן ארז: אנחנו לא שובתים על פיטורי מורים.

רן ארז: אנחנו אמרנו לאורך כל הדרך שאנחנו שובתים נגד החלטת השרה לקצץ שעות בחינוך העל-יסודי, ואני חוזר עוד פעם: אנחנו שובתים נגד ההחלטה של השרה, שהייתה החלטה עצמאית ובלעדית שלה, לקצץ בשעות לימוד בתלמידים בחינוך העל-יסודי.

רן ארז: ואני עכשיו רוצה לומר כמה משפטים כרקע - בספטמבר, אוקטובר, כאשר הממשלה רצתה להעביר את התקציב ל2002-, דובר על איזה 600 מיליון שקל קיצוץ במערכת החינוך, ואז הופיע ראש הממשלה בכנס לטרון של הסתדרות המורים, ואמר בין השאר.

זבולון אורלב: הוא אמר: תקום מדינה פלשתינית.

רן ארז: אני מקבל את ההערה של אדוני בכבוד רב, כי זה רק מאשר את מה שאני אומר.

רן ארז: הוא אמר: לא יהיו קיצוצים בשעות ולא יפוטרו מורים.

רן ארז: 11,000 מורים חברי הסתדרות המורים, מחאו לו כפיים.

רן ארז: גם שרת החינוך הייתה שם.

רן ארז: לא יפוטרו מורים ולא יהיו קיצוצים בשעות.

רן ארז: טוב, התקציב לא עבר, אלא רק בפברואר.

רן ארז: בפברואר הוא עבר, הוא קוצץ, וכן היו דיבורים על קיצוץ בשעות ופיטורי מורים.

רן ארז: כשבאתי ואמרתי לשרת החינוך: איך זה יתכן?

רן ארז: ראש הממשלה אמר שלא יהיה - זה דובר על הקיצוץ ההוא, זה קיצוץ אחר.

רן ארז: טוב, זה משחק של מילים, אבל נמשיך הלאה.

רן ארז: בספטמבר 2001, תחילת שנת הלימודים, קוצצו 11,000 שעות בחינוך הטכנולוגי בכיתות י', י"א, י"ב.

רן ארז: שימו לב היטב: 11,000 שעות בספטמבר.

רן ארז: 11,000 השעות האלה שקוצצו הורדו מהחינוך הטכנולוגי.

רן ארז: בפברואר, כאשר הממשלה אישרה את התקציב, הורדו עוד 20,000 שעות בחינוך העל-יסודי, והיה עוד דבר - אמנם זה לא שעות, אבל בסופו של דבר זה שעות - תוקנה הנוסחה של הפרופיל.

רן ארז: כל שעה מתוקצבת פחות כך שבהשוואה לכסף זה עוד 8,000 שעות.

רן ארז: סך הכל במהלך שנת הלימודים תשס"ב, מספטמבר ועד היום, קוצצו 39,000 שעות שבועיות בחינוך העל-יסודי, כיתות י', י"א, י"ב.

רן ארז: המשמעות היא: כל תלמיד ילמד פחות שעתיים בשבוע.

רן ארז: יכול להיות שההורים לא אוהבים שאנחנו שובתים, אבל ההורים צריכים לדעת שהילדים ילמדו פחות אנגלית, פחות מתמטיקה, פחות אזרחות, פחות תנך, ישוטטו יותר, יהיו צפויים יותר לחשיפה לאלימות ולואנדליזם ולסמים, ואולי להישגיות יותר נמוכה.

רן ארז: נכון, יהיו גם פיטורי מורים, אבל אנחנו לא מתמודדים עם התוצאה, אנחנו לא רוצים להתמודד לחוד עם אלימות, לחוד עם הסמים, לחוד עם ההישגיות ולחוד עם פיטורי המורים - אנחנו רוצים להתמודד עם הסיבה לכך, והסיבה לכל הדברים האלה זה קיצוץ בשעות.

רן ארז: קיצוץ בשעות של 39,000 שעות.

רן ארז: שימו לב, הקיצוץ הזה, לא היה כזה גדול מאז קום המדינה, והוא בא לאחר מסכת של קיצוצים מ96- ועד היום, כאשר למעשה לא נשאר לא שומן ולא בשר על מערכת החינוך העל-יסודית.

רן ארז: היום גם שוברים את העצמות.

רן ארז: לכן אנחנו, כארגון מורים, באנו ואמרנו: חובתנו המצפונית, המקצועית והאזרחית זה לבוא ולהתריע, לבוא ולהיאבק נגד קיצוץ בשעות לימוד.

רן ארז: ומי שמנסה להסיט את הוויכוח - 200 מורים קבועים, 100 מורים קבועים - זה כמו לקבוע את המקצוע של הגברת ואחר כך לדבר על המחיר.

רן ארז: אנחנו לא מדברים על פיטורים של מורים קבועים, אנחנו מדברים על קיצוץ שעות, וכאשר אומרים: המורים הזמניים הם זמניים וזה לא חשוב, כי הם פוטרו ונשארו 300 מורים קבועים, זה לזרוע חול בעיני הציבור, כי הקיצוץ נשאר, תלמידים ילמדו פחות.

רן ארז: אז מה אם המורה הוא זמני?

רן ארז: התלמיד בסופו של דבר יקבל פחות.

רן ארז: אבל בואו תסתכלו רגע אחד, לא רק מה שקוצץ עכשיו.

רן ארז: מה קוצץ מ96- ועד היום?

רן ארז: מ96- ועד היום קוצצו כ2- מיליארד שקל מתקציב החינוך - כ2- מיליארד שקל מתקציב החינוך, לזה מתווסף הקיצוץ של השנה.

רן ארז: זאת אומרת, המכה הגדולה הזאת זה בדומה לאותו תרגיל שעושים עם הסוס, שרוצים להרגיל אותו לעבוד בלי לאכול, וכשהוא למד, הוא מת.

רן ארז: היום אנחנו נמצאים עם סוס גוסס, עם מערכת גוססת, עם מערכת שמדרדרת וצריך לעצור את זה.

רן ארז: אנחנו באנו ואמרנו: לא יותר.

רן ארז: אם נגזר על ממשלת ישראל לקצץ את תקציב החינוך ותקציב המדינה - בסדר.

רן ארז: שרת החינוך שקלה את זה והצביעה בעד הקיצוץ.

רן ארז: אם היא, כשרת חינוך, הצביעה שיש לקצץ את תקציב החינוך, אז כנראה שהיא יודעת מה שהיא עושה.

רן ארז: אבל נתנו לה את העצמאות ואת הפריבילגיה להחליט באיזה סעיפים לקצץ, והיא הלכה איפה שיותר קל - בשעות לימוד.

רן ארז: מדוע בשעות לימוד?

רן ארז: כי מערכת החינוך שמקצצים אותה היום, תוצאות רואים בעוד כמה שנים.

רן ארז: לא רואים כמו בבניית כביש, או בניין, תוצאות היום.

רן ארז: התהליך הוא תהליך מתמשך ומתבשל.

רן ארז: אנחנו יודעים שקדנציות מתקצרות, ממשלות מתחלפות, שרים עוברים ממשרד למשרד.

רן ארז: בסופו של דבר, מי שיצטרך לתת את הדין על ההחלטה הגרועה הזאת, של לקצץ כל כך הרבה, זה שר אחר, והוא יגיד: זה מישהו אחר עשה את זה, זה לא אני, מה אתה בא אלי בטענות?

רן ארז: כמו שהיום אומרים: מה אתה רוצה?

רן ארז: הקיצוץ הוא מ96-.

רן ארז: הגיע הזמן להגיד לא יותר - זאת המחויבות שלנו, וגם ההורים, שמתקוממים נגד שביתה, צריכים לדעת את זה.

רן ארז: גם אנחנו לא אוהבים לשבות, אנחנו עובדים עם הילדים ואנחנו לא רוצים לפגוע בהם.

רן ארז: לא משביתים בחינות בגרות, לא עושים שביתה כללית, עושים לפי אזורים - רוצים שהפגיעה תהיה מינימלית.

רן ארז: אנחנו רוצים לעורר את דעת הקהל ואת דעת ההורים, לדעת ולהגיד לכל אמא ולכל אבא: הילד שלך ילמד פחות, העתיד שלו בסכנה.

רן ארז: לא ככה מכינים אותו לאוניברסיטה.

רן ארז: ועכשיו עוד דבר אחד שאני רוצה להגיד לכם - אני מחזיק פה טבלה שפורסמה על ידי הלשכה המרכזית לסטטיסטיקה.

רן ארז: בשנות ה60- מדינת ישראל הייתה במקום הראשון - דרך אגב, הסקר של אונסקו - במדעים ובטכנולוגיה, מתוך בדיקות של אונסקו.

רן ארז: בשנות ה70- ירדנו למקום שישי.

רן ארז: עכשיו אנחנו במקום 28 מתוך 38 מדינות במתמטיקה ומדעים.

רן ארז: לא אני עשיתי את הסקר הזה - אני לא מאשים את שרת החינוך בזה, אני מדבר על מערכת החינוך.

זבולון אורלב: כל הציבור מבין שהשרה לימור לבנת לא הייתה שרת החינוך בשנת 2000.

רן ארז: אני לא מאשים את השרה, חס וחלילה, אני גם לא מאשים אותה בקיצוצים מ96-.

רן ארז: כדאי שתדעו שאנחנו מקום ראשון באלימות בני נוער, ואנחנו פה לפחות במשהו ראשונים.

רן ארז: ועל מנת להתמודד עם התופעה הזאת ממשיכים לקצץ במערכת החינוך.

רן ארז: אבל לא רק זאת, אנחנו גם מתברכים בהצלחות בבחינות בגרות - כל הזמן יש הצלחות בבחינות בגרות.

רן ארז: עלינו השנה בכ3%- וזה יפה מאד, אבל יחד עם זאת, קרוב ל6- תלמידים מכל 10 תלמידים לא זוכים לתעודת בגרות.

רן ארז: גם אלה שזוכים לתעודת בגרות, הם לא זוכים לתעודה איכותית שיכולה לאפשר להם ללמוד בפקולטות יוקרתיות באוניברסיטה, והמספרים הם פה - שוב מהלשכה המרכזית לסטטיסטיקה.

רן ארז: ועוד שני נתונים שכדאי שתדעו - אני מחזיק פה את נתוני האבטלה במדינה - העמודה הקצרה הזאת זה עובדים אקדמאיים שמובטלים ב3%-.

רן ארז: העמודה הגבוהה ביותר, אלה שלא סיימו בית ספר, ו12%- אלה שסיימו רק בית ספר תיכון.

רן ארז: במילים אחרות, ככל שההשכלה יותר גבוהה, ברור שיש אפשרויות תעסוקה יותר טובות.

רן ארז: למה זה חשוב?

רן ארז: תסתכלו גם על ההכנסה של כל אדם במשק - השכר הממוצע במשק - שכר של עובד אקדמאי, והשכר הממוצע של בוגר תיכון בלבד.

רן ארז: זאת אומרת, לא רק שלאקדמאי קל יותר למצוא עבודה, לא רק שלאקדמאי גם קל יותר להשתכר ולתרום לתל"ג המדינה,

זבולון אורלב: מר רן ארז, עכשיו אני רוצה שתענה על השאלה.

רן ארז: אבל תן לי לגמור את המשפט.

זבולון אורלב: אני אאפשר לך, רק דקה אחת.

זבולון אורלב: שכר המורים במשרד החינוך זה 70% - המשקל של שכר המורים בתקציב משרד החינוך הוא 70%.

זבולון אורלב: זאת עובדה מוסכמת?

זבולון אורלב: כ70%-.

זבולון אורלב: באה המנכ"לית ואומרת נתון שמתוך הקיצוץ שהכנסת החליטה עליו, נגעו בשכר המורים 15%.

זבולון אורלב: היא אומרת, מתוך כך וכך הקיצוץ במורים זה בערך 15%.

זבולון אורלב: אומרת המנכ"לית: הנה, זאת העובדה הטובה ביותר - לא עשינו קיצוץ.

זבולון אורלב: אמרנו: הואיל ושכר המורים הוא 70%, אז גם 70% מהקיצוץ יהיה בשכר מורים - הבנו שנושא שעות ההוראה זה ציפור הנפש של מערכת החינוך, ולכן צמצמנו ככל האפשר, ככל שאנחנו יכולים, ואין לנו מאיפה לגרד יותר את הקיצוץ.

זבולון אורלב: מה אתה אומר על זה?

רן ארז: אני אומר תשובה מורכבת, משפט מורכב, לא בכן ולא.

רן ארז: אני לא מדבר יותר על נתונים, אני רק רוצה שתבינו על מה אנחנו מדברים.

זבולון אורלב: לא, אני רוצה שתתייחס למה שאני שואל.

רן ארז: יפה, אני מתייחס בעזרת הגרף הזה.

רן ארז: הגרף הזה מצביע על כך - זה תקציב החינוך מידי שנה בשנה, והקו הליניארי הזה, הגרף הליניארי הוא גידול מספר התלמידים במערכת.

רן ארז: כל מי שרואה פה, יכול לראות שכל שנה התקציב יורד ומספר התלמידים עולה.

זבולון אורלב: לא.

זבולון אורלב: הגרף אומר שמשנת

רן ארז: מ1999- עד 2002 זה הגרף.

זבולון אורלב: בוא נאמר מה אני רואה - צריך לומר לפרוטוקול.

זבולון אורלב: הצגת גרף, אז תאמר - משנת 1999 ל2000- התקציב יורד ומשנת 2000 ל2002- יש עלייה קטנה, אבל עלייה בתקציב משרד החינוך, יש עלייה גדולה יותר במספר התלמידים.

רן ארז: נכון אדוני.

רן ארז: אני מראה את הגרף - אני יכול גם לצלם ולתת לכל אחד ואחד.

רן ארז: עכשיו אתה שאלת אותי שאלה במספרים.

רן ארז: אני מכיר את מערכת החינוך, אני עובד במערכת הזאת הרבה שנים ואני יודע פה ושם איפה כדאי להוסיף ואיפה שאפשר - למרות שזה לא טוב - גם להוריד.

רן ארז: אין ספק שבמערכת שיש בה 23 מיליארד שקל, אפשר למצוא מאיפה להוריד 500 מיליון, ולא דווקא משעות לימוד.

רן ארז: אינני מתכוון פה כרגע, בפומבי, להצביע על מקומות, כי אחר כך ירוצו ויגידו: רן ארז אמר להוריד לכם.

רן ארז: אינני רוצה לעשות את זה, כבר מנסים לעשות לי דה-לגיטימציה, שאני שובת בלי אישור משרד החינוך והסתדרות המורים - אבל אני בא ואני אומר כך: תמיכה בעמותות - תמיכה בעמותות, משרד החינוך נותן מאות מיליוני שקלים.

רן ארז: זה חשוב, זה חשוב, אבל מה יותר חשוב?

רן ארז: שעות לאותו ילד, או תמיכה בעמותות?

רן ארז: גם זה חשוב וגם זה חשוב, אבל זה סדר עדיפויות.

רן ארז: ואם אין סדר עדיפויות נכון, אנחנו חייבים לבוא ולהתריע.

רן ארז: אם נגזר עלינו לקצץ בחינוך.

זבולון אורלב: על איזה עמותות אתה מדבר?

רן ארז: אני לא רוצה לפרט כרגע.

רן ארז: לא רוצה לפרט שמות.

זבולון אורלב: אני הייתי מאד מציע שכן נפרט.

רן ארז: לא, אני לא רוצה לפרט פה שמות.

רן ארז: אם אתה רוצה שאני אגיד לך בצורה לא רשמית, אני אגיד לך, אבל לא פה ליד השולחן.

זבולון אורלב: תגיד לי.

זבולון אורלב: אני מוכרח לומר לפרוטוקול שני דברים - אתמול התקיימה פה ישיבה דחופה של 4 ועדות כנסת - ועדת העבודה והרווחה, ועדת העלייה והקליטה, ועדה לקידום הילד וועדת החינוך בראשותי, על השבתת ניידות עלם, ועל הפסקת הפעילות של ידידים - אלה שתי עמותות שמטפלות בנוער בסיכון.

זבולון אורלב: מינהל חברה ונוער הקפיא את התקנה של התמיכה בעמותת ידידים - זאת עמותה שכל כולה - דרך אגב, זה קצינים במילואים, מתנדבים, דבר מדהים - אני לא הכרתי את העמותה עד אתמול - דבר מדהים, שהם מטפלים בנוער בסיכון, בעיקר נוער עולה בסיכון.

זבולון אורלב: משרד החינוך - לדעתי מחוסר ידיעה - אני בטוח ששרת החינוך לא יודעת על זה - הלך והקפיא.

לימור לבנת: מר זבולון אורלב, קיצצנו 30% בעמותות.

זבולון אורלב: עמותת עלם ניידות, יש להם שתי פעולות.

רן ארז: זה לא יכול להיות מחוסר ידיעה - הם יודעים כל דבר במשרד החינוך.

זבולון אורלב: אני לא בטוח שההנהגה יודעת.

זבולון אורלב: לפעמים אתה יורה יריה ואתה לא יודע בסוף במי זה פוגע - אני אומר את זה מניסיון אישי דרך אגב, אני לא מטיל את זה על אחרים.

זבולון אורלב: המשרד הזה הוא מורכב.

זבולון אורלב: דבר שני, פנתה אלי עמותת טללים - עמותת טללים מטפלת, הואיל וחוק חינוך חובה חינם לילדים חולים של עוזי לנדאו מוקפאת בחוק ההסדרים, אז בינתיים זה מופעל על ידי עמותה של מתנדבים, בסיוע משרד החינוך, הולכים ונותנים שעות לילדים בבתי חולים, בבתים שלהם וכדומה.

זבולון אורלב: הלך משרד החינוך והתרבות וקיצץ להם את השעות.

זבולון אורלב: הם באו, התלוננו אלינו: הורגים אותנו לגמרי.

זבולון אורלב: לכן אני אשמח לקבל שמות.

רן ארז: אני אתן לך אדוני, אתה יודע שכל פעם ששאלת אותי שאלה, קיבלת תשובה.

זבולון אורלב: אני אשמח לקבל גם אם תיתן לי פתק תוך כדי הישיבה.

רן ארז: אני רוצה לומר לך כמה דברים - יש פה מסכת שלמה של הטעיית הציבור.

רן ארז: אלף, אומרים שמדובר בסך הכל 100-200 מורים מפוטרים, והגישה היא - אולי בחינוך היסודי - שרת החינוך רואה את עצמה כמנכ"ל התעשייה האווירית, או אל על, שדואגת לעובדים שלה, עובדי המדינה.

רן ארז: אבל יש פה עובדי בעלויות ורשתות ששם היא לא משלמת פיצויים ושם היא גם לא מפטרת - אחרים מפטרים כתוצאה מהחלטות שלה.

רן ארז: לנסות לערבב את הנתונים, כשאנחנו מדברים על חינוך על-יסודי והיא עונה על חינוך יסודי - אמנם נתונים נכונים מבחינתה - אבל זה יותר גרוע משקר, כי זה חצי אמת.

זבולון אורלב: למה?

זבולון אורלב: היא אומרת לך נתון של 20,000 שעות קיצוץ בעל-יסודי.

רן ארז: רגע רגע, היא אומרת: סך הכל איזה 170 מורים פוטרו.

לימור לבנת: כ300- מורים.

זבולון אורלב: אבל אתה לא מדבר על מורים מפוטרים.

רן ארז: אני לא מדבר, אני מדבר על שעות, אבל היא מנסה להעביר את הוויכוח כאילו אנחנו מדברים על מורים מפוטרים.

רן ארז: אנחנו מדברים על קיצוץ שעות.

רן ארז: הדבר השני - גידול טבעי.

רן ארז: אתה היית במערכת החינוך, גם מנכ"לית המשרד הייתה מנהלת בית ספר תיכון.

רן ארז: אין מנהל בית ספר שלא יודע כמה תלמידים יהיו לו בשנה הבאה בבית הספר, בחודש מאי - כולם יודעים.

רן ארז: אז גם אם יתווספו, ומצאו תחת איזה אצבע גליל 21,000 תלמידים שאף אחד לא ידע על קיומם - פתאום משרד האוצר גילה אותם, ככה אמרו לי - גם אם גילו אותם, צריך לתת להם כיתות, ובכיתות האלה הם ילמדו לימודים מקוצצים - הם יהיו ילדים חדשים מקוצצים כמו הילדים הקיימים היום מקוצצים.

רן ארז: זה שפתאום אומרים לקבל עבור גידול טבעי - יהיו גם כיתות חדשות, ששם תלמידים ילמדו לימודים מקוצצים.

רן ארז: לא פתרו שום בעיה, זה שוב לשחק במספרים.

דוד עמר: לא בהכרח.

רן ארז: אני יודע, תתבע אותי אדוני, אם אתה חושב שאני לא אומר אמת.

זבולון אורלב: מתקן אותך.

רן ארז: תתקן את דברי, לא אותי - אותי כבר אי אפשר כבר לתקן.

רן ארז: מה שאני רוצה לומר, אני אומר ככה - גם אם יתווספו תלמידים, דבר שלא קרה, התלמידים האלה יהיו מקוצצים כמו התלמידים הוותיקים.

רן ארז: אני אתן לך דוגמה: בית ספר הראשונים בהרצליה.

רן ארז: בית ספר של י', י"א, י"ב - 3,600 שעות שבועיות.

רן ארז: בשנה הבאה מורידים 900 שעות מבית הספר.

זבולון אורלב: כמה תלמידים סך הכל?

רן ארז: הרבה, הרבה מאד, 1,600-1,700 תלמידים.

רן ארז: שאלתי את מר נפתלי מנאי מנהל בית הספר, איך יכול להיות?

רן ארז: על פי חוזר משרד החינוך שיצא בחודש מאי - כי רק אז הם אמרו מה לקצץ וכמה לקצץ, לא בפברואר - אתה לא צריך לקצץ כל כך הרבה.

רן ארז: אז הוא אמר לי ככה: נכון, 400 שעות זה החוזר של מר איציק כהן, עוד 200 שעות אני צריך להוריד כי העיר מזדקנת ויש לי פחות תלמידים, ועוד 300 שעות קיבלתי מהעירייה תמיד כתוספת לבית הספר, שעכשיו העירייה שנמצאת במצוקה לא נותנת לי יותר.

רן ארז: סך הכל אני צריך להוריד עכשיו 900 שעות.

רן ארז: 900 שעות זה 36 משרות מבית ספר של 160 מורים.

רן ארז: האם בית הספר יכול להמשיך לתפקד?

רן ארז: אני לא מסתכל מי אשם.

רן ארז: מי אשם?

רן ארז: העירייה?

רן ארז: העיר שמזדקנת?

רן ארז: משרד החינוך?

רן ארז: העובדה היא שבבית ספר כזה הקיצוץ הוא נוראי, ויש עוד הרבה בתי ספר כאלה.

רן ארז: ואז אני בא ואני אומר, תפקידו, כפי שאני רואה אותו, של שר חינוך במדינת ישראל, שיושב בראש הפירמידה החינוכית, לראות ראייה כוללת את צרכי המערכת ולא לבוא ולהגיד: זה לא מעניין אותי, אני צריך להוריד ושיישרפו.

רן ארז: אמר לי דוקטור זאבי - דוקטור זאבי הוריד 5,000 שעות מרשת עמית.

רן ארז: אמרתי לו, דוקטור זאבי, על פי ההוראות של משרד החינוך אתה לא צריך לקצץ כל כך הרבה.

רן ארז: אז הוא אומר לי: רן, אני בכספי, בכספי תרומות ספגתי קיצוצים משנים קודמות, ובמקום לקצץ במערכת שלי, אני הוספתי מתרומות.

רן ארז: מה לעשות?

רן ארז: ב11- בספט

רן ארז: מבר נפלו התאומים והיהודים האמריקאים לא תורמים לי יותר כסף - אין לי אין לכסות, ועכשיו אני מוריד לא רק מה שקיצצו אותי השנה, אלא מה שקיצצו אותי כמה שנים.

רן ארז: ועם המערכת הזו אנחנו מתמודדים.

זבולון אורלב: תודה רבה.

לימור לבנת: המשרד באמת מתנצל על נפילת מגדלי התאומים - גם הייתי אז שרת החינוך, זאת האמת.

זבולון אורלב: תודה רבה.

זבולון אורלב: מזכ"ל הסתדרות המורים מר יוסי וסרמן, אחריו מר דוד עמר, ממלא מקום ראש השלטון המקומי.

זבולון אורלב: בבקשה מר יוסי וסרמן.

יוסי וסרמן: לפני חודש ימים, עקב הקיצוץ הקשה ותקציב החירום הקימונו פורום שקראנו לו "נאמני החינוך", כי אכן הצטרפו לפורום הזה כל מי שמודאג מאד ממצבה של מערכת החינוך ומהקיצוץ החד והחמור בתקציב החינוך.

יוסי וסרמן: היינו שם שני ארגוני המורים, ארגון ההורים הארצי, מרכז השלטון המקומי, הסטודנטים להכשרת עובדי הוראה, מועצת תלמידים ארצית, והשגנו מספר הישגים - והתחלנו רק להשיג מספר הישגים היות וזו הייתה תחילתה של דרך.

דוד עמר: ונציגי משרד החינוך, ביחד.

יוסי וסרמן: ונציגי משרד החינוך כמובן.

יוסי וסרמן: הם לא היו חברים בפורום, הם רק התבקשו על ידינו, בישיבות משותפות, לתמוך בפורום היות והמטרה היא משותפת.

יוסי וסרמן: כשבא מר רן ארז ידידי ואומר שתקציב החינוך קוצץ ויש סכנה חמורה למערכת החינוך, ובייחוד לחטיבה העליונה - הוא צודק.

יוסי וסרמן: זה אכן נכון.

יוסי וסרמן: ואני חושב שכל מי שיש לו נגיעה למערכת החינוך במדינת ישראל והמערכת הזו מדאיגה אותו - לא רק את היום, אלא גם את המחר - כי אם רוצים אנו לחיות כאן כעם חזק במדינתנו, החינוך הוא התנאי.

יוסי וסרמן: כולנו יחד חייבים להתאחד במסגרת הפורום ובכל מסגרת שלא תהיה, ובתנאי שמה שקוצץ מתקציב החינוך, יוחזר.

יוסי וסרמן: יוחזר, אם לא היום, יוחזר מחר, אבל יוחזר, וחייבים לקבל על זה החלטה בממשלה, שאי אפשר לקצץ בתקציב החינוך קיצוץ שכזה, היות וזה פגיעה רבת שנים בתלמידים ובכל מערכות החינוך - וביחוד בעליונה, ומר רן ארז צודק בכך, ואני אומר שאכן הוא צודק.

יוסי וסרמן: השינוי בביצוע הוא בכך שאנחנו, הסתדרות המורים, לאחר שנמצה את כל אפשרויות המאבק, יכול להיות שנתנהג גם כן כמו איגוד מקצועי שממצה את כל האפשרויות שלו, ולא תהיה ברירה אלא לנקוט גם באמצעי של השבתה.

יוסי וסרמן: אבל לפני כן - ואני אומר, מאד מאד הטריד אותנו פיטורי אלפי מורים.

יוסי וסרמן: מפיטורי אלפי מורים, במשא ומתן עם השרה, המנכ"לית, מר מנחם כהן, אנחנו הגענו ל100- מורים עובדי מדינה.

יוסי וסרמן: ומאה מורים עובדי מדינה גם כן לא יהיו מהמורים, יהיו ערעורים ויהיה פחות מ100- מורים עובדי מדינה קבועים.

יוסי וסרמן: ישנה בעיה לא פשוטה של מורי בעלויות ורשתות - אכן ישנם מאות מורים בבעלויות וברשתות.

יוסי וסרמן: אני יודע שהמנכ"לית והשרה, ביום ראשון, על פי בקשתי ובקשתנו, נפגשו עם ראשי הרשתות עמל, אורט, עמית, ויש הבטחה ל180- מורים בלבד.

יוסי וסרמן: יש בעיה של קיצוצים במשרות - אני בא ואומר ככה: אני מציע - וזוהי דרכנו וזוהי החלטת הסתדרות המורים - אנחנו מבקשים למצות במשא ומתן משותף, בתיאומים, במאבק עבור כל מורה ומורה - את כל האפשרויות של מזעור פיטורי המורים, מיזעור קיצוץ במשרות, ומאבק עיקש תוך שיתוף הציבוריות כולה - ההורים וכולנו יחד, למען החזר למשרד החינוך - החזרת תקציבים למשרד החינוך.

יוסי וסרמן: היינו יחד אצל ראש הממשלה, אני לא יכול לומר שיצאתי מאד מאד מרוצה מהפגישה עם ראש הממשלה - לא.

יוסי וסרמן: חשבתי שראש הממשלה יאמר: אני מכיר בטענות שלכם, אנחנו נעשה כל מאמץ לראות איך אנחנו מחזירים למשרד החינוך תקציבים שנלקחו, היות ומערכת החינוך לא יכולה לשאת זאת.

יוסי וסרמן: ראש הממשלה אמר במעמד זה שהוא מקים ועדה ממלכתית לבדיקת מעמדו של המורה - זהו שלב חיובי בעיני.

יוסי וסרמן: כשהתוצאה תהיה תוצאה טובה, אומר גם שאנחנו מאד מאד מרוצים מהוועדה הזו, מהחלטותיה ומיישום החלטותיה, אבל בינתיים אנחנו מבקשים למצות את כל אפשרויות המשא ומתן, לעבוד יחד במשותף מול משרד החינוך עבור כל מורה ומורה, ולראות בהמשך, יחד עם ההורים, מובן מאליו שני ארגוני המורים, עם מרכז השלטון המקומי, עם כולנו יחד, לנסות ולעשות מעשה ממלכתי מול הממשלה, בכנסת, על מנת שתקציבים יוחזרו למערכת החינוך ועל מנת לתקן את כל מה שקרה עכשיו, כי המערכת לא תוכל לשאת קיצוץ כזה, בייחוד לא החטיבה העליונה, שאני מודע לזה שישנה בעיה חמורה מאד בחטיבה העליונה, ובכך אני מצדיק את ידידי רן ארז - בהחלט הוא צודק, הדברים שהוא הראה הם נכונים, פשוט אין על זה ויכוח.

לימור לבנת: אין ויכוח.

יוסי וסרמן: אני פשוט רוצה לרכז את כל הכוחות יחד, את כולנו, על מנת להשיג את המטרה.

זבולון אורלב: תודה רבה.

זבולון אורלב: מר דוד עמר, ממלא מקום מרכז השלטון המקומי, אחריו הערה לשרת החינוך ואחרי זה ארז פרנקל, יושב ראש ארגון ההורים הארצי.

דוד עמר: מה שאמר מר יוסי וסרמן למעשה זה המהות של מה שקרה בחודשיים ושלושת החודשים האחרונים, ומה שאמור וצריך שיקרה בעתיד בנושא החינוך.

דוד עמר: מה חשבנו?

דוד עמר: חשבנו שאי אפשר יותר להמשיך מידי שנה עם הקונצרט הזה - נקים גוף שייצג את כל הנוגעים בנושא, שרת החינוך נענתה, וחשבנו שפעם הראשונה אנחנו הולכים לקראת מצב שכל תקציב החינוך תהיה לו שקיפות ולא כל פעם מישהו יגיד עמותה פה, עמותה שם - הכל שקוף.

דוד עמר: ישבנו פגישה אחת במשרד החינוך בתל אביב, במקלט.

דוד עמר: אחר כך ישבנו עוד פעם, אותו פורום, אצל ראש הממשלה, ויצאנו עם איזה שהיא הצעה - אני לא רוצה לחזור על מה שקרה בחודשים האחרונים - המאבקים שאתה הובלת, אני הובלתי, השרה הובילה, וביחד, ולילות לא ישנו עד שהקטנו את רוע הגזירה.

דוד עמר: הרי אין אחד כאן שמסכים לקיצוץ ולו בשקל אחד בחינוך, אבל יש כורח מציאות.

דוד עמר: אני רוצה שנדע מדוע אנחנו שובתים היום - ואני אגיד לך, מר זבולון אורלב, אני הרוס, אני פגוע, אני רואה במסך הטלוויזיה איך מוציאים את הילדים שלנו שרופים מהאוטובוס בצומת מגידו, אני מרים טלפון ליושב ראש הארגון ואני אומר לו: רן, תעלה עכשיו על אתר תקשורת ותן הוראה שכל המורים חוזרים לבתי הספר, זה לא הזמן כרגע.

דוד עמר: לצערי, 3 שעות אחרי זה, בצומת קרית אתא היה פיצוץ של מפעל החמצן - עוד 2 הרוגים ועוד 9 פצועים.

דוד עמר: מה הייתה התשובה שלו?

דוד עמר: אתה נותן לי הוראה?

דוד עמר: אני נותן לך הוראה?

דוד עמר: עם ישראל נשרף, עם ישראל מקבל מכות, זה הזמן עכשיו להשאיר 100-200,000 ילדים ברחובות?

דוד עמר: "תגיד לחברה שלך שתחזיר את הכסף לעוז ותמורה.

דוד עמר: " ריבונו של עולם, ילדים שלנו נשרפים והוא מדבר איתי, חברה שלי, בלעג ובציניות?

דוד עמר: אני המעביד שלך, אז אתה מדבר אלי ככה?

דוד עמר: אני משלם לך את המשכורת - אתה מדבר אלי ככה?

ברכה מציאל: מה אתה אומר?

זבולון אורלב: גברת ברכה מציאל, אני מעיר לך פעם שניה.

ברכה מציאל: לא, יש גבול.

זבולון אורלב: אין גבול, את תצאי החוצה.

דוד עמר: מה ביקשתי בסך הכל?

דוד עמר: ביקשתי שלאור זה שהילדים שלנו נשרפים - ואתה רואה את זה בטלוויזיה, איך מוציאים אותם מהאוטובוסים - תן הוראה שהמורים חוזרים ללמד, שהתלמידים חוזרים ללמוד.

דוד עמר: אני לא איתך במאבק של עוז ותמורה?

דוד עמר: אני לא הייתי הראשון שאמרתי שכל ראשי הערים יהיו איתך?

דוד עמר: צריך להוסיף 4 מיליארד שקל לחינוך, צריך שיהיה עוז ותמורה בכל מדינת ישראל, ולא יהיה ל4- בתי ספר פה, ובשנה הבאה עוד 4 - זה לא יהיה.

דוד עמר: לי אל תספר, מר רן ארז, אני יודע מה זה חינוך, אני בא ממשפחה של 7 ילדים - לו היו מטפלים בי ומטפלים באחים שלי ומטפלים באלה שבאו איתי בשנות ה50- ומשקיעים מה שמשקיעים היום, למרות שהיום משקיעים, אבל לא מספיק, לא היינו מגיעים - לא היה קם אחד כמו חיים חפר ואומר מה שהוא אומר.

דוד עמר: אין תרבות, אין חינוך - מה שיש היום זה השכלה - אין חינוך.

דוד עמר: אם ילד קם ורוצח את אמא שלו, אז אין חינוך.

דוד עמר: אם חבר יורד מאוטו והורג נהג בגלל שהוא עקף אותו, אז אין חינוך.

דוד עמר: לכן מאד שמחתי שקם הגוף הזה, פעם בחודש להתכנס ולהעלות נושא בפורום הזה, ולהתמודד פעם באלימות, פעם בסמים, פעם באלכוהול, לאט לאט נעבור ונקיף את זה.

דוד עמר: אתה היום צריך להתנצל על זה שהשבתת במשך שבוע ימים, ומיד להחזיר את הילדים.

דוד עמר: יש לנו חודשיים זמן, כמו שאמר מר יוסי וסרמן, עד פתיחת שנת הלימודים.

דוד עמר: עד פתיחת שנת הלימודים נשב ונחשוב ונבדוק ונבחן, כי זו פעם ראשונה - ואני 30 שנה במקצוע הזה - זו פעם ראשונה שאני זוכה לראות שקיפות בתקציב החינוך.

דוד עמר: יש לי ברוך השם יושב ועדה שהוא גם חבר של החינוך, גם חבר של השלטון המקומי, גם אוהב את הילדים.

דוד עמר: יש לנו גם שרה טובה וגם יושב ראש ועדה, ואני חושב שעם הפורום הזה אנחנו יכולים להגיע להישגים.

דוד עמר: אבל לא שביתה - ואותי אל תלמד מה זה שביתות - אתה יודע מה זה עובדי נמל.

דוד עמר: אבל ידעתי, כאשר אני הולך להשבית את הנמל, רק כשאין לי ברירה.

דוד עמר: אתה יודע למה נמל חיפה היה תמיד טוב יותר מאשר נמל אשדוד?

דוד עמר: מכיוון שאני דאגתי גם למשתמשים בהובלה ימית.

דוד עמר: אם הכרזנו שביתה בנמל, רק כשלא הייתה ברירה.

דוד עמר: לעומת זאת, מבלי לפגוע במנהיגות של אשדוד - כל שני וחמישי.

דוד עמר: צריך לחשוב - סוף מעשה במחשבה תחילה.

דוד עמר: אנחנו נלחמים על 20,000 שעות וכל יום שילדים לא לומדים, תכפיל 100,000 תלמידים כפול 5 שעות, הנה חצי מיליון שעות הוראה הלכו לאיבוד.

דוד עמר: כך תחשוב, לא שמה שהצגת זה לא נכון - זה נכון מאד, זה אפילו יותר חריף ממה שאתה מציג את זה, כי אתה מייפה את זה - זה הרבה יותר חריף.

דוד עמר: אתה שומע מה המשטרה אומרת היום - יש מאפיה מאורגנת.

דוד עמר: למה זה קרה?

דוד עמר: כי אין חינוך.

דוד עמר: לא השכלה, לא העשרה - אין חינוך.

דוד עמר: אין דרך ארץ, דרך ארץ קדמה לתורה.

דוד עמר: חכמים אומרים: דרך הארץ קדמה לתורה, יותר בענווה, יותר בהקשבה, יותר בדרך ארץ.

דוד עמר: לכן אני מבקש ממך דבר אחד, מר רן ארז, עכשיו להודיע - להחזיר את התלמידים לבתי הספר - היום יש לי מסיבת סיום לי"ב שלי - לך תדע, יבואו?

דוד עמר: לא יבואו?

דוד עמר: כן שביתה?

דוד עמר: לא שביתה?

זבולון אורלב: יש שביתה במחוז חיפה?

דוד עמר: הרי זה לוטו.

דוד עמר: לכן אני מבקש.

דוד עמר: ואני רוצה בהזדמנות הזו גם להודות לשרת החינוך ולמנכ"לית שלה, שהם עשו באמת את המכסימום.

דוד עמר: יש לי גם כמה רעיונות, אדוני היושב ראש.

זבולון אורלב: מר דוד עמר, תודה רבה לך.

דוד עמר: שני משפטים.

דוד עמר: אני למשל חושב, אולי אפשר לצמצם בהוצאות ההנהלה.

דוד עמר: יכול להיות שאנחנו צריכים לבחון, אבל זה בפורום - אולי האינטגרציה לא טובה, אולי אנחנו משלמים על מנהל לשש כיתות, עוד מנהל 3 כיתות, עוד מנהל 3 כיתות - זאת אומרת, 3 החטיבות.

דוד עמר: מה היה רע בזה שהיה מנהל עד 8 כיתות ועוד מנהל 4 כיתות?

דוד עמר: צריך לשבת ולחשוב.

דוד עמר: אבל אני רוצה שכל שקל ילך לילד, לתלמיד.

דוד עמר: לכן אני מבקש, אדוני היושב ראש, לעשות את הכל שהילדים מחר יחזרו בצורה סדירה ללימודים.

זבולון אורלב: תודה רבה.

זבולון אורלב: שרת החינוך רצתה להעיר הערה לגבי בית ספר ראשונים.

לימור לבנת: רק לגבי בית ספר ראשונים, שמר רן ארז הביא אותו בתור דוגמה לקיצוץ של 900 שעות - בדקנו את זה עכשיו עם מנהלת בית הספר, ולהלן הנתונים: על פי הבדיקה שלנו, הקיצוץ של משרד החינוך בבית ספר ראשונים הוא 176 שעות.

לימור לבנת: הקיצוצים הנוספים הם כדלקמן: 200 שעות הקטנת בית הספר, היינו פחות תלמידים פשוט בבית הספר, 200 שעות שהייתה להם חריגה מהתקן, 100 שעות קיצוץ של התמיכה העירונית, עוד כ50- שעות סיום פרויקט "בגרות 2000", ובקיצור, מתוך 900 שעות, 176 שעות קוצצו על ידי משרד החינוך במסגרת הקיצוץ האחרון.

לימור לבנת: חשוב לדעת את הנתונים האלה, חשוב להבין שאם רוצים באמת לפתור את הבעיות, צריך לדון בהם, לפרק אותם ולראות מה הם.

דוד עמר: יש לנו עוד בעיות - יש לנו גם בטיחות, יש לנו גם ביטחון - אני עוד לא יודע אם נפתח - אנחנו, אני לא יודע אם נפתח.

לימור לבנת: כי קיצצו גם בשלטון המקומי, נכון.

דוד עמר: אם אני לא יכול לקבל היום מה שהיה לי שנה שעברה, 40 מיליון שקל כדי לשפץ את הדברים המינימליים - אני עוד לא יודע.

דוד עמר: אבל אני אומר: יש פורום, נשב ביחד, נחשוב ביחד עם החברים בפורום הזה.

זבולון אורלב: רק עוד הערה אחת בשבילי - תוך כדי הדברים שלך הוא היה ממושמע, הוא לא הפריע לך, אבל הוא כתב לי פתק שביום הפיצוץ בצומת מגידו, לא היה יום שביתה של ארגון המורים.

לימור לבנת: במחוז הצפון היה.

זבולון אורלב: ככה הוא אמר: ביום של הפיצוץ בכלל לא הייתה שביתה.

לימור לבנת: זה לא נכון, הייתה שביתה במחוז הצפון.

זבולון אורלב: רבותיי, זה הפתק.

ברכה מציאל: הורדנו את זה.

דוד עמר: למחרת - בעקבות הפניה שלי שכתבתי לו באותו רגע, אז ישבו בערב והודיעו שלמחרת.

זבולון אורלב: מר דוד עמר, מספיק.

זבולון אורלב: קיבלת רשות דיבור.

זבולון אורלב: חברים, ההערות נשמעו, אני בסוף אאפשר השלמות לבעלי העניין כאן, ובהחלט לשרת החינוך.

זבולון אורלב: השרה תוכל לומר, מר רן ארז יוכל לומר, מר יוסי וסרמן יוכל להוסיף משפט אם הוא ירצה, אין עם זה שום בעיה.

זבולון אורלב: מר ארז פרנקל בבקשה.

ארז פרנקל: השנה התאפיינה לצערי בקיצוצים ובהרבה מאד מאבקים.

ארז פרנקל: האמת היא שדווקא בעצתך, מר זבולון אורלב - אתה יעצת לי בזמנו, כשפניתי אליך, לחבור לארגוני המורים, וכבר אז נזרעו הזרעים של שיתוף הפעולה.

ארז פרנקל: אני חושב, מר רן ארז, שהיום אנחנו צריכים לבדוק מדוע אנחנו שוב פעם לא באותה חזית, מדוע ארגון המורים שובת לבד, מדוע אותם ההורים שתמכו בהתחלה, היום הם נגד, וחזרה לחזור לתוך שיתוף פעולה.

ארז פרנקל: בלי שיתוף פעולה, לא נראה לי שנצליח להגיע למשהו.

ארז פרנקל: בכל מאבק צריך מטרה וצריך אויר - אני אומר את זה פה על השולחן בצורה גלויה - אני לא חושב ששרת החינוך היא האויב של מישהו פה.

ארז פרנקל: אני חושב שהאויב של כולנו, גם של שרת החינוך, זה הקיצוץ בתקציב החינוך, ועל זה צריך להתמקד.

ארז פרנקל: אני חושב שכל צד צריך להתמקד בדברים שכואבים לו, אני חושב שהקיצוץ בתקציב החינוך - לדעתי, לפחות כבעל מקצוע מתחום אחר - נעשה בצורה מאוזנת.

ארז פרנקל: לא מדברים איתי על פלאט, אז אני שמח, שפוגעים בצורה דיפרנציאלית אני שמח, כי בצורה דיפרנציאלית אפשר להקטין את הפגיעה, אחרת היא איומה.

ארז פרנקל: כהורים יש לנו כל יום בלבול, והבלבול הזה חייב להיפסק.

ארז פרנקל: אם אנחנו שובתים, והמטרה שלנו היא תקציב החינוך, אנחנו צריכים לשאול האם השביתה הזאת מקדמת את המטרה שלנו, או שהיא הופכת להיות מטרה בפני עצמה.

ארז פרנקל: אסור ששביתה תהפוך למטרה, שביתה צריכה להיות אמצעי לקדם את המטרה.

ארז פרנקל: אם אתם רוצים את התמיכה של ההורים, בואו נחזור כולנו לאותה נקודה של שיתוף פעולה - אני חושב שסביב השולחן הזה אמרו את זה כולם, ואני מצטרף לזה - יש לי המון המון בעיות באופן אישי בתחום האבטחה ובתחום הבטיחות, ואני לא יודע מה אני באופן אישי, עם ההורים, הולך לעשות בשנה הבאה.

ארז פרנקל: אבל אם אנחנו רוצים להמשיך להאבק ולהצליח, הדרך היחידה היא מתוך שיתוף פעולה.

ארז פרנקל: קיצצו משנת 1996 הרבה מאד כספים - קיצצו את בריאות השן וקיצצו היסעים וקיצצו חינוך טכנולוגי, קיצצו ספרי עיון, אינטרנט - המון דברים.

ארז פרנקל: אנחנו הנפגעים, כצרכנים.

ארז פרנקל: זה לא כף לבוא היום לבית ספר.

ארז פרנקל: כשהבן שלי הולך לבית הספר ואני שואל אותו: אביעד מה אתה עושה היום?

ארז פרנקל: הוא אומר לי: תראה, אני בכיתה ט', חלק מהמורים הם חברי הסתדרות המורים, אז הם עובדים, וחלק הם חברי ארגון המורים, אז בשיעור הזה אני לא לומד, בשיעור הזה אני כן לומד - זו לא הדרך.

ארז פרנקל: לעומת זה, אני מסכים שהדרך ודאי לא עוברת דרך קיצוץ מורים, והדרך צריכה להיות כדרך שאם יש גידול טבעי - ולא ניכנס לוויכוחים על מספרים - אז צריך להוסיף מורים ולא לקצץ מורים השנה.

ארז פרנקל: אבל ברור לי בפני מה אנחנו עומדים כולנו.

ארז פרנקל: לכן אני חושב שמה שאנחנו צריכים עכשיו לעשות - או לסגור היום את השנה ולהודיע שיש רק בחינות מתכונת ובגרות, או לרדת מהשביתה.

ארז פרנקל: אחד משני הדברים, הדרך הנוכחית היא לא דרך טובה.

זבולון אורלב: תודה רבה.

זבולון אורלב: גברת נטע ויצמן, רצית לדבר?

נטע ויצמן: אני יושבת ראש ועד ההורים של בית הספר כפר שמריהו-רשפון, זה בית ספר בן 9 שנים - יש לנו מנהלת שמנהלת את היסודי, את החטיבה - בית הספר נפלא, כי הוא מושתת, כפי שאמר האדון פה, בעיקר על חינוך.

נטע ויצמן: כשצועקים לי שעות מתמטיקה זה לא מרשים אותי.

נטע ויצמן: אחד הדברים שאותי מאד הכעיס בכל נושא השביתה, שניצלו את שמו של בית ספרנו והשביתו אותו - ארגון המורים העל-יסודיים - כשבבית ספרנו יש מורה אחת, בתקן של 10 שעות, ששייכת לארגון המורים העל-יסודיים.

נטע ויצמן: אני יושבת פה, אני לא פוליטיקאית, אני הצרכן שלכם.

נטע ויצמן: אתם רוצים שאני אקשיב לכם, אתם רוצים שאני אתמוך בכם - תקשיבו לנו הצרכנים לפעמים, תקשיבו לילדים, תנו קצת את הדעת.

נטע ויצמן: ילד ששומע בחדשות ברדיו, 6 פעמים, שמודיעים שבית ספר כפר שמריהו-רשפון מושבת, לא מגיע לבית הספר.

נטע ויצמן: צר לי, הוא לא יודע מי מהמורים חבר בארגון, מי בהסתדרות, הוא לא מכיר את הפוליטיקות שלכם, התוצאה שלנו שהיה לנו נזק בבית הספר.

נטע ויצמן: אנחנו זימנו את דובר צה"ל - במשך 3 חודשים עבדנו על זה - למפגש עם ילדי החטיבה - נאלצנו לבטל את זה.

נטע ויצמן: וזה הונאה ציבורית.

נטע ויצמן: אם טענת מול השרה על הונאה, גם אתה.

נטע ויצמן: מעבר לזה, אם אתה מדבר על הרצליה - ניסיון אישי שלי - הבת שלי בכיתה י"א, בשכבה שלה נשרו מהתיכון לטובת האקסטרני 6 ילדים.

נטע ויצמן: למה?

נטע ויצמן: זה מראה משהו.

נטע ויצמן: אני נוכחתי שבתיכון - ואני שוב מדגישה - שעתיים מתמטיקה זה לא מה שישפיע על הילדים שלי, זה לא מה שמשפיע על האלימות.

נטע ויצמן: חינוך - לצערי הרב, אני אומרת את זה פה - אין חינוך בתיכונים.

נטע ויצמן: אין חינוך.

נטע ויצמן: תעודת בגרות זה העיקר, אנחנו שוכחים את הדרך.

נטע ויצמן: יש לנו מטרה של תעודת בגרות וציונים - את זה אפשר באקסטרני.

נטע ויצמן: והמסר שאתה מעביר בשביתה לילדים, הוא מסר מאד לא חינוכי.

זבולון אורלב: תודה רבה.

זבולון אורלב: מר קובי צורף בבקשה.

קובי צורף: כמו שנאמר פה, גם אני בשבוע שעבר, בשבת בארבע בצהרים היו מלא פניות של תלמידים - כל השבוע.

קובי צורף: ברגע שאין מגינים לילדים, המגן יוזז למגן שקרוב אליו, או סמוך לבחינת בגרות, כך שהם לא יספיקו ללמוד בזמן.

קובי צורף: כמו כן, כפי שנאמר כאן - מסיבות הסיום.

קובי צורף: אצלי בבית הספר המורים הגיעו - למרות שהכל נעשה על ידי הפקה חיצונית, אי אפשר היה להמשיך את הנושא של מסיבת הסיום, למרות שבסוף המורים כן הגיעו והם לקחו את האחריות, ואני מאד שמח שבית הספר שלי בכל אופן כן עשה את זה.

קובי צורף: מה רן ארז, אתה גם יודע את העמדה שלי אישית, שזה לא הזמן המתאים להשבית, גם בגלל המצב הביטחוני, גם בגלל נושא הבגרויות, ואם דיברתם על פורום נאמני החינוך, לפי דעתי אומרים שאנחנו חברים בו, אבל בעצם אנחנו לא חברים בו, כי לא רק שלא הוזמנו ולא שותפים לקבלת ההחלטות, אני לא מבין למה אתם מזכירים אותנו.

קובי צורף: תודה רבה.

יהודית נאות: אני קצת קיצונית בנושא שביתות, אני מוכרחה להודות - אני מתנגדת לשביתות בשירותים חיוניים.

יהודית נאות: יכול להתפתח כאן דיון אם חינוך זה שירות חיוני - בעיני מאד.

יהודית נאות: אני אפילו תרגמתי את הדעה שלי מזה שנים רבות, פעם כאם צעירה שצריכה לצאת לעבודה, ולא יודעת אם הילדים שלה בבית ספר או לא, גם אחרי כן כמורה, גם כמרצה בטכניון - אני מתנגדת לנשק השביתה ואני מגדירה את החינוך כשירות חיוני בדרגה ראשונה - כמו שאף אחד לא מעלה בדעתו שהמשטרה תשבות, צה"ל ישבות, משרד הביטחון ישבות, יש עוד כהנה וכהנה.

יהודית נאות: גם חברת חשמל לדעתי לא צריכים לשבות, אספקת מים ואספקת גאז.

יהודית נאות: וחינוך בוודאי מעל לכל.

יהודית נאות: אני תרגמתי את הדברים להצעת חוק של בוררות חובה ושירותים חיוניים, שמסתובבת הלוך וחזור, כל פעם יש איזה חבר כנסת שמגיש את זה, כרגע זה בוועדת שרים נגד, אבל זה בערעור לממשלה, ואני לא יודעת מה יחליטו.

יהודית נאות: אני לא חושבת שזה בריא לחנך חברה - ילדים ביסודי וילדים בעל-יסודי - שנשק השביתה הוא נשק למשא ומתן במקום משא ומתן.

יהודית נאות: לכן זו דעתי, אני ממש מפצירה בכם, תפסיקו עם זה משום שזה לא מוליך למטרה.

זבולון אורלב: תודה רבה.

זבולון אורלב: מר שמואל הלפרט בבקשה.

שמואל הלפרט: האמת היא שיש סיבות מאד מאד סבירות לקיים שביתה בגלל הקיצוץ שהיה בשנים האחרונות בתחום החינוך - מיליארדי שקלים בכל המגזרים - חינוך, שעות הוראה, חינוך טכנולוגי וכדומה.

שמואל הלפרט: אני לא יודע בדיוק מה היה סכום הקיצוץ, אם 4 מיליארד שקל, פחות או יותר, אבל היה קיצוץ גדול מאד.

שמואל הלפרט: אבל העיתוי שארגון המורים החליט עכשיו להשבית את בתי הספר - אני חושב שהיה צריך מחשבה יותר מעמיקה אם זהו העיתוי עכשיו, בגלל המצב הביטחוני, לקיים את השביתה.

שמואל הלפרט: יש סיבות לקיים את השביתה, אבל לא בעיתוי הנוכחי.

שמואל הלפרט: לכן אני גם מצטרף לכל אלה שסוברים שיש להפסיק עכשיו את השביתה, כי זה לא העיתוי.

זבולון אורלב: תודה רבה.

זבולון אורלב: מר גד דיעי בבקשה ואחריו גברת ברכה מציאל.

גד דיעי: שתי עובדות: מעובדי מדינה היום פיטרנו רק כ110-120 מורים, ואני מקווה שזה יפתור את הבעיה.

גד דיעי: בבעלויות זה לא מדויק - עם משרד החינוך הגיעו לסיכום, אבל הרשתות מנצלות את ההזדמנות אולי והם משתמשים בסגירת מגמות וכל מיני סיבות, ולפעמים סוגרים מגמה ופותחים אותה בשם אחר, אבל אותה מגמה.

גד דיעי: אז יש הרבה יותר פיטורים.

יהודית נאות: האם זו דרך להחלפת מורים?

גד דיעי: כן, בדיוק.

דוד עמר: אם הרשתות ימשיכו בדרך הזו, יכול להיות שראשי הערים יפסיקו איתם.

גד דיעי: לדוגמה: סגירת אופנה, פותחים אותה טיפוח חן.

גד דיעי: אני מבקש שמשרד החינוך ומרכז השלטון המקומי יהיו מעורבים בכל המקרים האלה עם הרשתות.

גד דיעי: בית, יש צורך דחוף להגדיל את מכסות הפרישה, וגימל, המדינה באופן משמעותי, ולהמשיך בפורום את המאבק נגד הקיצוצים.

ברכה מציאל: אני יושבת ראש המחלקה הפרופסיונלית בארגון המורים ומטבע הדברים צווי הפיטורים מגיעים לשולחני.

ברכה מציאל: לכן המספרים שנאמרו פה ונזרקו פה הם בפירוש לא מדויקים.

ברכה מציאל: יכולה הייתי להביא לשולחן הזה ערימה של יותר מאלף מכתבי פיטורים ברחבי מדינת ישראל.

ברכה מציאל: יותר מאלף.

זבולון אורלב: של מורים קבועים?

ברכה מציאל: ואני לא מדברת על צמצומים ואני לא מדברת על זמניים, ואני רוצה להבהיר איזה שהיא נקודה - אנחנו לא מסתתרים מאחורי צמצומים - אנחנו יודעים שיש צמצומים בבתי ספר, שבתי ספר מצטמצמים עקב הזדקנות של יישובים, אנחנו יודעים שנסגרות מגמות כאלה ואחרות, ואנחנו שותפים לדינמיקה במערכת החינוך.

ברכה מציאל: אנחנו לא השבתנו עד היום על צמצומי תלמידים - אנחנו לא יכולים ללדת מה שאין - ואנחנו מעולם לא דיברנו על זה, כי משרד החינוך היה פרטנר כל השנים לעזור לנו לפתור את המצוקות הלוקאליות שנולדו.

ברכה מציאל: מה שקרה השנה לא קשור - אני רוצה להגיד את זה למר גד דיעי - לא קשור לצמצומים.

ברכה מציאל: הצמצומים קיימים כי הם קיימים בכל שנה.

ברכה מציאל: השנה יש צמצום אמיתי, רציני במערכת.

ברכה מציאל: מורים של 20 שנות ותק, 15 שנות ותק, לביולוגיה, למתמטיקה, לאנגלית, הולכים הביתה, ואי אפשר לקרוא לדבר הזה אחרת - זאת המציאות.

ברכה מציאל: אז אפשר לקרוא לזה 40,000 שעות או 20,000 שעות.

ברכה מציאל: העובדה שפחות מורים מלמדים, והעובדה שהתלמידים מקבלים פחות שעות.

ברכה מציאל: אז בכפר שמריהו ההורים יפתרו את הבעיה, אבל לא בנתיבות ולא בירוחם ולא בשום מקום אחר.

קריאה: אין קיצוץ בנתיבות, כי זה דיפרנציאלי, אז אין קיצוץ בנתיבות.

ברכה מציאל: אני אראה לך את מכתבי הפיטורים של האזור הזה.

ברכה מציאל: זה נתיבות כמשל.

זבולון אורלב: גברת ברכה מציאל, אני מאד מזדהה עם דבריך ואני חושב שכחוט השני, פה לא תהיה מחלוקת על כך שצמצומים בחינוך זה דבר רע מאד וקיצוצים בחינוך זה דבר חמור מאד - פה יש חזית אחידה.

זבולון אורלב: הוויכוח היחידי שקיים זה מה הדרך, מה האופן שבו גורמי החינוך צריכים לפעול כדי להביא לתיקון העניין.

זבולון אורלב: אני חלוק על גברת יהודית נאות על זה שחינוך זה שירות חיוני ויש לאסור שם שביתות - אני חולק על זה, אני מודה שאני יותר סוציאליסט בעניין הזה.

זבולון אורלב: אני לא הייתי שולל את נשק השביתה במערכת החינוך, בעיקר לא אצל מורים, שיש להם שיקול דעת - מורים זה אליטה ערכית, אליטה חברתית.

זבולון אורלב: זה לא הוויכוח.

זבולון אורלב: הם אומרים: יש קיצוץ של 20,000 שעות, יש צימצוצים - אין על זה ויכוח.

זבולון אורלב: אף אחד פה לא מנסה להעמיד עמדה ומנסה להצדיק את הקיצוץ הזה - איש לא מנסה להצדיק.

זבולון אורלב: אז יש גישה אחת של מר רן ארז שאומרת: תשמעו, יכולתם לא לקצץ פרופורציונלית 20,000 שעות בעל-יסודי - לא יודע מספרים - יכולתם לעשות משהו אחר - שאני עד לרגע זה לא יודע מה, יכול להיות, אינני יודע - ובא משרד החינוך ואומר: תשמעו, אין לי ברירה אחרת.

זבולון אורלב: אבל הוויכוח, גם אם מר רן ארז צודק, שזה קיצוץ לא פרופורציונלי - גם אם הוא צודק, נגיד שהוא צודק - על הנייר, 3 השכבות העליונות היו צריכות לספוג X, 20,000 שעות פחות 1,000 שעות.

זבולון אורלב: גם אם יש כזאת טענה, האם התגובה לכך צריכה להיות השבתות - זה בעצם הוויכוח האמיתי שיש לנו בדבר הזה.

זבולון אורלב: אני בטוח שאם תשלחי את רשימת המורים הקבועים המפוטרים למשרד ותבקשי ועדות - את מכירה את כל המנגנון - ישבו, ידברו, ותמיד השולחן הזה יכול לקבל - אם יש רשתות שלא מקבלות על עצמן את המשמעת של מערכת החינוך, נביא אותם לפה ונגיד לרשת אורט, יחד עם שרת החינוך: רבותיי, זה לא עולה על הדעת, יש הסכמים, יש הסדרים, זה לא שוק פרוע בדבר הזה.

זבולון אורלב: לנו חשוב להגן על הביטחון הסוציאלי של מורים, כי אנחנו רוצים שמורים טובים יבואו למערכת וידעו שזה לא המערב הפרוע - שהיום מורה למתמטיקה, אחרי 20 שנה, אומרים לו סתם: לך הביתה.

זבולון אורלב: אני שותף לך, כולנו שותפים לך בדעה הזאת, אין לנו מחלוקת בדבר הזה.

זבולון אורלב: יש לנו עניין שתהיה יציבות, שמורה ידע שיש לו אופק מקצועי, שיש לו ביטחון - זה חשוב מאד כל העניין הזה.

זבולון אורלב: הוויכוח כאן הוא בנקודה הספציפית, האם ההחלטה הערכית להשבית באופן שבו עושה הארגון היא החלטה נכונה - וכולנו שומעים כאן את הלך הרוחות.

עופרה דונסקי: אני רוצה להעלות שני דברים שעלו, ולא עלו במשתמע.

עופרה דונסקי: אנחנו מדברים על מורים שילכו הביתה - אני מדברת על מורים טובים שמקוצצים ממשרה לחצי משרה.

עופרה דונסקי: ברגע שהם יהיו בחצי משרה, הם פשוט לא יהיו יותר במערכת.

עופרה דונסקי: אנחנו מדברים על תשתית - זה לא כביש, שאם לא יבנו אותו היום, יבנו אותו מחר - אם המורה הזה ילך הביתה, מחר הוא לא יהיה, תחפשו אותו.

עופרה דונסקי: נושא שני - אני נפגשתי השבוע עם 250 בוגרי מכללות שבאו אלי בטענות כאילו שאני בעלת המכללות:

עופרה דונסקי: למה נתתם לנו ללמוד 3 שנים, אנחנו עכשיו נכנסים לשנה רביעית - למה אתם לא סוגרים את המכללות?

עופרה דונסקי: אני רק רציתי להביא את המשמעות של חינוך כתשתיות - ותשתיות שאי אפשר ביום אחד לתקן אותם.

עופרה דונסקי: מה שיינזק היום, אנחנו לא נתקן את זה מאה שנה.

רן ארז: שלושה משפטים בלבד.

רן ארז: פיטורי מורים - אנחנו כל שנה מתמודדים עם פיטורי מורים, או קיצוצי משרות, ואף פעם אנחנו לא משביתים את מערכת החינוך כפי שזה קרה הפעם.

רן ארז: אנחנו לא נאבקים נגד פיטורי מורים, אנחנו נאבקים נגד קיצוץ שעות מתלמידי ישראל.

רן ארז: התמודדות עם קיצוץ השעות תפתור את כל הבעיות האחרות של אלימות, נשירה, חינוך - כל מה שאתם רוצים - גם פיטורי מורים.

רן ארז: אנחנו רוצים לטפל בסיבה ולא בתוצאה.

רן ארז: דבר שני - מצב בטחוני - לצערי הרב, 54 שנים במדינה הזאת המצב הוא לא טוב, ותמיד קל יותר לפגוע בחינוך, כי שם בכלל לא מרגישים את זה מיד.

רן ארז: מי שצריך לראות את התוצאות בעוד שנים, זה מישהו אחר, לא זה שהחליט לקצץ.

רן ארז: קל מאד לקצץ בחינוך.

רן ארז: לכן עם כל הכבוד, לא מעט פוליטיקאים שצועקים שהחינוך הוא חשוב, רואים בזה רק מס שפתיים, כי בתכלית לא עושים עם זה כלום.

רן ארז: דבר אחרון - העיתוי - הואיל ואנחנו מדברים על העיתוי - לא זה העיתוי - בואו נסתכל מתי אנחנו נמצאים עכשיו?

רן ארז: אנחנו עכשיו לקראת סוף שנת הלימודים, כאשר המנהלים מתכננים את שנת הלימודים הבאה.

רן ארז: סוגרים מערכות, סוגרים חוזים עם מורים, הם בונים את שנת הלימודים על פי המצב של היום, לא על פי המצב שאולי נגיע אליו אם נדבר חודשיים בקיץ.

רן ארז: אם לא נפתור את הבעיות היום, שנת הלימודים תשס"ג היא אבודה, כי כל שעה שיביאו לנו בספטמבר, אין איפה להדביק אותה למערכת, הכל יהיה סגור - בונים את זה היום.

רן ארז: ולכן אנחנו נאבקים היום.

רן ארז: כאשר שרת החינוך הודיעה במחצית מאי שזה מה שאני מקצצת לשנה הבאה, כי זה החוזר המפורסם של מר איציק כהן - אז באנו ואמרנו: אי אפשר, אם לא מטפלים בזה היום.

רן ארז: לכן כשראינו שהפורום שהקמנו הוא פורום שמדברים הרבה, אבל אנחנו עלולים להגיע לסוף שנת הלימודים ולהיכנס לתוך הקיץ רק עם דברת, הבנו שתשס"ג אבודה.

רן ארז: לכן הגענו למסקנה שצריך לשבות היום.

רן ארז: ועובדה היא שבמשך חודשיים פרסמנו מודעות בעיתון ולא הייתה התייחסות, אחר כך עשינו הפגנות ולא הייתה התייחסות, והישיבה הנכבדה הזאת מתכנסת רק אחרי שאנחנו שובתים, כי כנראה, במדינת ישראל, רק כשמישהו צועק אז מתחילים להקשיב לו - ואנחנו צועקים למען המערכת.

רן ארז: אילו זה היה אחרת, לא היינו צריכים לשבות, כי השביתה הזאת פוגעת בשכר שלנו, השביתה הזאת פוגעת בעבודה שלנו, אנחנו נצטרך להחזיר את התלמידים לתוך המסגרת שיצאו ממנה, אנחנו פה מקריבים למען מטרה, והשביתה היא לא המטרה - אי אפשר לשבות בעוד חודשיים.

זבולון אורלב: תודה רבה.

זבולון אורלב: שרת החינוך בבקשה, ואחריה סיכום.

לימור לבנת: נדמה לי שמתוך הדיון הזה שהיה כאן עכשיו, מתוך הדברים שנאמרו כאן - ואני מקבלת מאד את הסיכום שלך - ברורים שני דברים שמקובלים כמעט על כל מי שמשתתף כאן בדיון וכמעט כל העושים במלאכת החינוך, לרבות חברי הכנסת ויושב ראש הוועדה.

לימור לבנת: הרי כולנו כאחד מתנגדים באופן החריף ביותר והברור ביותר לכל קיצוץ במערכת החינוך ובתקציב החינוך.

לימור לבנת: הפגיעה היא פגיעה קשה, ואנחנו נעשה כל מאמץ, כמו שעשינו כל מאמץ, ואני מודה, כפי שאמרתי קודם, לכל אלה שסייעו בידי בשעתו להיאבק - לא כולם סייעו, אבל היו רבים מאד וגורמים רבים מאד שסייעו - להיאבק נגד הקיצוץ.

לימור לבנת: הצלחנו גם להקטין אותו באופן משמעותי כתוצאה מהמאבק - הוא עדיין קשה, הוא עדיין גדול, הוא עדיין גדול מידי והוא עדיין פוגע וקשה.

לימור לבנת: אבל הקיצוץ הזה, כפי שאמרתי, הוא קיצוץ שנעשה לפני חודשים אחדים, הצביעה עליו גם הממשלה וגם הכנסת - הוא עובדה קיימת.

לימור לבנת: האם ניתן יהיה להחזיר את זה לאחור, האם ניתן יהיה להחזיר את הכספים?

לימור לבנת: הלוואי, אני מוכנה להיות הראשונה שאעמוד ואאבק יחד עם כולם ויחד עם הפורום החשוב הזה שהוקם למען החינוך, של הארגונים וההורים והמורים והשלטון המקומי ומחלקות החינוך והתלמידים - כל הגורמים כולם - כדי להחזיר אותו.

לימור לבנת: לצערי, החשש שלי הוא שאנחנו נהיה צפויים לעוד ניסיונות לקצץ קיצוצים נוספים, שהרי המצב הכלכלי לא הולך ונהיה יותר טוב, וגם המצב הביטחוני לא - אנחנו נצטרך לעמוד כצוק איתן בפני מה שיבוא - אני מקווה שלא, אבל אם יבוא עלינו גם בהמשך.

לימור לבנת: כאשר אנחנו מדברים על כך שאנחנו רואים את החומרה שבקיצוצים, אני חושבת שכולנו רואים את זה עין בעין, בדיוק באותה צורה.

לימור לבנת: ואנחנו עושים מאמצים - ונאמר כאן כבר קודם - אנחנו עושים מאמצים גדולים ביותר לבצע קיצוצים דיפרנציאליים, כדי לפגוע כמה שפחות.

לימור לבנת: ונכון אמרה קודם מנהלת מחוז הדרום בקריאת ביניים, נתיבות לא נפגעה, משום שאנחנו לא קיצצנו במקומות הללו, או קיצצנו פחות בהרבה.

לימור לבנת: ונאמר כאן קודם, אנחנו קיצצנו יותר במקומות כמו כפר שמריהו ואחרים - נכון.

לימור לבנת: ונאמר כאן קודם - אנחנו פגענו למעשה בפעולות המשרד, אנחנו פגענו בהיקפים של בין 5-30%, יש פעולות, יש עמותות, יש רכישות שנפגעו בהיקפים של 30% אפילו.

לימור לבנת: אבל גם אלה כולם, אלה הנשמה היתרה של החינוך.

לימור לבנת: ולכן, כאשר צריכים לקצץ כמעט חצי מיליארד שקל, אין מנוס אלא לקחת בחשבון, מתוך הסכום הזה, כ70- מיליון שקל שיקוצצו גם בשעות הוראה, כאשר כפי שאמר היושב ראש, 70% מתקציב משרד החינוך הוא תקציב של שכר מורים.

לימור לבנת: יש כאן קושי, הרי אי אפשר להתעלם ואת כל המאות מיליוני שקלים להשית רק על מה שנותר מתוך תקציב הפעולות של המשרד, כי אז נשתק אותו לחלוטין - הרי כל התכניות הן ייחודיות: קרן רשי, קרן קרב, פרנקו וייס, שהן דרך אגב תכניות של MATCHING, אם אנחנו מקצצים אצלנו שקל אחד, אנחנו בעצם קיצצנו 2, לפעמים 3 שקלים, תלוי ב-MATCHING - זה גם הקרנות, גם השלטון המקומי וכן הלאה - ופוגעים בסוף בילדים הכי חלשים, שהכי זקוקים לעזרה.

לימור לבנת: אז הנחינו לא לגעת שם, ולא נגענו.

לימור לבנת: עשינו בהחלט עבודה - ואני רוצה לומר כאן שהנהלת המשרד, בהנהגתה של גברת רונית תירוש המנכ"לית, עשו עבודה סיזיפית כדי לדאוג שהקיצוץ לא יהיה קיצוץ אחיד, לא יהיה פלאט, כמו שאמר קודם יושב ראש ארגון ההורים מר ארז פרנקל - אנחנו לא שמחים כמובן גם עם זה, אבל לפחות באמת כדי לוודא שאין כאן איזה מין עבודה קלה, חיים קלים.

לימור לבנת: אנחנו רואים את זה ברצינות - אני שמה בצד את ההתקפות האישיות, את ההשמצות, הן בלתי חשובות, פשוט בלתי חשובות.

לימור לבנת: נקודה אחרונה, להתייחס לדברים שאמרה כאן קודם גברת יהודית נאות, ואתה התייחסת איפה שהוא באמצע.

לימור לבנת: אני בעד בוררות חובה, ואני גם אומרת לך שאם זה יגיע לערעור בממשלה - אני בעד בוררות חובה.

זבולון אורלב: אני גם - צוותי הצלה, מכבי אש, זה כן.

לימור לבנת: אני לא רוצה להיכנס לזה כרגע - אם תהיה הצעת חוק לבוררות חובה שתגיע לממשלה, אני אתמוך בה, תמכתי בה כל חיי.

לימור לבנת: אבל אני אומרת כך, אני לא פוסלת את זכותו של ארגון מקצועי של מורים לשבות, למרות שאני חושבת שהחינוך הוא במידה רבה שירות חיוני.

לימור לבנת: אבל אני גם לא פוסלת את זכותם לשבות, כי גם זו זכות בדמוקרטיה, וצריך להיזהר מלמתוח את השירותים החיוניים, או את ההגדרה שלהם, לבלי גבול.

לימור לבנת: בעולם מודרני, מערבי, משכיל, מתקדם, דמוקרטי, עושים שימוש בזכות הזאת של השביתה מאד מאד מאד צנוע, בזהירות רבה, בחרדת קודש - כך צריך להתייחס למערכת החינוך, ועל זה אני מניחה שלא תהיה לנו מחלוקת.

לימור לבנת: אפשר בסוף לחלוק על השאלה האם זה כמו צבא או משטרה, או לא.

לימור לבנת: אבל בחרדת קודש, במינון נמוך, ולא בהשבתות חוזרות ונשנות, ובאיומי השבתה כל הזמן.

לימור לבנת: כבר שמענו איום הרי ששנת הלימודים לא תיפתח - וכי השבתת התלמידים מלימודיהם, כפי שאמרתי קודם, ואמרו כאן רבים אחרים, האם היא תביא להרחבת השכלתם?

לימור לבנת: האם היא תביא לעוד תקציב למערכת?

לימור לבנת: האם היא תבטל את החלטת הכנסת כפי שהתקבלה, והחלטת הממשלה?

לימור לבנת: לכן אני אומרת כאן ואני מציעה לא להפעיל יד קלה על ההדק הזה, שלא תהיה יד קלה על הדק השביתה.

לימור לבנת: יש תחושה, ולא רק לי, שהיד על הדק השביתה במערכת החינוך, השבתת מערכת החינוך, קלה מדי, קלה מאד, קלה עד שאין כוח, לא לתלמידים, לא להורים וגם לא לחלק גדול מהמורים ומנהלים לשאת אותה יותר.

לימור לבנת: אדוני היושב ראש, אני פונה כאן בקריאה לארגון המורים לגלות אחריות - ואני מצטרפת לפנייתם של חבריי כאן, כל מי שדיברו כאן קודם - להחזיר את המערכת לסדר נורמלי.

לימור לבנת: גם כך המדינה הזאת נחנה בסערות, שלא בטובתנו, לא פשוטות.

לימור לבנת: להחזיר את המערכת לסדר נורמלי.

לימור לבנת: לא לאיים בהשבתת פתיחת שנת הלימודים כדי ששוב ההורים יצטרכו ברגע האחרון, בלילה, עד 6 בבוקר, לראות כן פותחים, לא פותחים, כן שולחים, לא שולחים - לשבש את הכל, לשבש את מערכות החיים.

לימור לבנת: להחזיר את המערכת ללימודים סדירים, להחזיר אותה לשפיות ולשבת ולדבר ולבדוק ולהידבר ולחדש את הפעילות, שאני רואה אותה בברכה רבה כפי שאמר קודם יושב ראש הסתדרות המורים, מר יוסי וסרמן, ויושב ראש ארגון ההורים מר ארז פרנקל, וממלא מקום ראש מרכז השלטון המקומי מר דוד עמר - לחדש את הפעילות של הפורום למען החינוך.

לימור לבנת: יחד, אנחנו נצטרף, נתמוך, נשתף פעולה, כל מה שצריך יהיה כדי לסייע ולקדם.

לימור לבנת: אנחנו נשב גם עם ארגון המורים - כפי שיושבים דרך אגב, שלא תהיה טעות - יושבים כל הזמן - אנחנו נשב גם עם ארגון המורים, כפי שישבנו, ויושבים עדיין עם הסתדרות המורים, ועם הרשתות ועם הבעלויות, כדי לנסות ולצמצם נזקים.

לימור לבנת: האם יהיו נזקים?

לימור לבנת: כן - לצערנו.

לימור לבנת: האם המערכת היא מושלמת?

לימור לבנת: האם אין בה בעיות?

לימור לבנת: יש בה.

לימור לבנת: הוצגו כאן נתונים קודם - מי חולק עליהם?

לימור לבנת: הם עובדה.

לימור לבנת: הם נוצרו במשך שנים.

לימור לבנת: האם על ידי זה שנשבית את התלמידים אנחנו נפתור אותם?

לימור לבנת: לא ולא.

לימור לבנת: תחזרו לעבודה, תחזירו את המערכת, תחזרו לתלמידים, שכל אחד יעשה את מלאכתו כאן, כל אחד יעשה את עבודתו וביחד נעשה אותה הרבה יותר טוב.

זבולון אורלב: תודה.

זבולון אורלב: אני רוצה לקבל שני סיכומים: סיכום אחד הוא שוב לחזור ולקבוע את עמדתנו המשותפת שקיצוץ בחינוך בכלל ובשעות הוראה בפרט פוגע באופן קשה ביכולת להשיג את המטרות הלימודיות, החינוכיות, החברתיות, הערכיות של מערכת החינוך.

זבולון אורלב: הקיצוץ הוא נזק שלא ניתן לתיקון ולכן יש לפעול בכל דרך ציבורית ופרלמנטרית לשנות את המגמה ולהגדיל את תקציבי החינוך.

זבולון אורלב: זה אני חושב דבר שהוא משותף לכולנו.

זבולון אורלב: הדבר השני הוא שהוועדה מתנגדת באופן נחרץ להשבתת לימודים, גם בגין סיבות מוצדקות של קיצוץ, באשר אין לפגוע בתלמידים עקב החלטות בלתי מוצדקות שגורמות לקיצוץ בחינוך, ולכן פונה הוועדה לארגון ומבקשת ומפצירה בארגון המורים להתחשב בעמדת הכנסת, להתחשב בעמדת ועדת החינוך והתרבות, שעומדת תמיד לימין המורים ולימין מערכת החינוך, ולהפסיק את השביתה.

זבולון אורלב: אנא, תשקלו את בקשתנו.

זבולון אורלב: תודה רבה, הישיבה נעולה.